**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 2 Μαΐου 2018, ημέρα Τετάρτη και ώρα 12:45΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Υποδομών και Μεταφορών «Σύσταση φορέα αναπλάσεων της πόλης των Αθηνών» (3η συνεδρίαση).

Στη συνεδρίαση παρέστησαν ο Υπουργός Υποδομών και Μεταφορών, κ. Χρήστος Σπίρτζης, ο Υπουργός Επικρατείας, κ. Αλέξανδρος Φλαμπουράρης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Δημητριάδης Δημήτριος, Δρίτσας Θεόδωρος, Τριανταφυλλίδης Αλέξανδρος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Μιχελογιαννάκης Ιωάννης, Μεϊκόπουλος Αλέξανδρος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Γεννιά Γεωργία, Τζάκρη Θεοδώρα, Αθανασίου Χαράλαμπος, Τσιάρας Κωνσταντίνος, Αραμπατζή Φωτεινή, Δήμας Χρίστος, Κατσανιώτης Ανδρέας, Καραμανλής Αχ. Κωνσταντίνος, Κατσαφάδος Κωνσταντίνος, Μπακογιάννη Θεοδώρα (Ντόρα), Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Μανιάτης Ιωάννης, Ζαρούλια Ελένη, Παναγιώταρος Ηλίας, Σαχινίδης Ιωάννης, Συντυχάκης Εμμανουήλ, Κανέλλη Λιάνα, Βαρδαλής Αθανάσιος, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, καλό μήνα. Σημερινό θέμα της ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Υποδομών και Μεταφορών «Σύσταση φορέα αναπλάσεων της πόλης των Αθηνών». Είμαστε στην 3η συνεδρίαση, στη συνεδρίαση κατ’ άρθρο.

Καταρχάς, κύριε Υπουργέ, αυτό που συνέβη σήμερα, δηλαδή, η μεγάλη καθυστέρηση έναρξης της Επιτροπής, επιτρέψετε να πω, ότι έμμεσα υποτιμά τους βουλευτές που τόση ώρα περιμένουν. Θα ήταν, ίσως, καλύτερο να είχατε ειδοποιήσει, έστω και στις 10.00 το πρωί, ούτως ώστε να ενημερωθούν τα μέλη της Επιτροπής, ότι η συνεδρίαση θα ξεκινήσει στις 12.30΄π.μ.. Περιμένουν εδώ τόση ώρα.

Κυρία Μπακογιάννη, επειδή ζητήσατε το λόγο, αλλά ο χρόνος είναι περιορισμένος και στις 15.00΄μ.μ. πρέπει να παραδώσουμε την αίθουσα, μήπως θα ήταν καλύτερο οι Εισηγητές και οι βουλευτές να κάνουν μία κριτική και έναν σχολιασμό γι' αυτό το θέμα; Εγώ δεν μπορώ να μην σας δώσω το λόγο, όπως και σε κανέναν άλλωστε. Οπότε, πριν γίνει αυτό, το λόγο έχει ο κ. Υπουργός.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Καταρχάς, θέλω να ζητήσω συγνώμη. Πραγματικά, συγνώμη και δεν είναι προσχηματικό. Έγινε μία κακή συνεννόηση των γραφείων για να ειδοποιηθεί το προεδρείο της Επιτροπής. Αναλαμβάνουμε την ευθύνη γι’ αυτή την καθυστέρηση και πραγματικά, ζητάμε συγνώμη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Κυρία Πρόεδρε, παίρνω το λόγο, διότι δεν είναι η πρώτη φορά που συμβαίνει. Έχει γίνει συνήθεια το περίφημο «ακαδημαϊκό τέταρτο» επί Κυβερνήσεως ΣΥ.ΡΙΖ.Α.-ΑΝ.ΕΛ. να μεταβάλλεται σε ημίωρο και άνω. Αυτό, πλέον, δεν είναι αποδεκτό. Δεν είναι δυνατόν, να προσέρχονται οι βουλευτές λες και είναι όλοι αργόσχολοι και να περιμένουν τον κ. Υπουργό, διότι λέει «είχε κακή συνεννόηση το γραφείο του με το προεδρείο». Πρακτικά, αυτό σημαίνει, ότι καλό θα είναι το προεδρείο να ελέγχει, ότι ο κ. Υπουργός γνωρίζει πότε οφείλει να προσέλθει σε μία συνεδρίαση της Διαρκούς Επιτροπής Παραγωγής και Εμπορίου.

Πάντως, δηλώνω κατηγορηματικά, εκ μέρους της Ν.Δ., ότι εμείς αυτή τη συμπεριφορά δεν θα την δεχθούμε πλέον. Όταν καλούνται οι Υπουργοί στις 12:00΄ π.μ. είθισται -και η στοιχειώδης ευγένεια το απαιτεί, η οποία, ενδεχομένως, έχει καταργηθεί επί αυτής της Κυβερνήσεως- να είναι εδώ, τουλάχιστον, πέντε λεπτά προ της ενάρξεως της συνεδρίασης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πριν ξεκινήσουμε με τις τοποθετήσεις των Εισηγητών και των Ειδικών Αγορητών έχουμε την ψήφιση, επί της αρχής, του σχεδίου νόμου. Ο κ. Δημαράς;

ΓΕΩΡΓΙΟΣ ΔΗΜΑΡΑΣ (Εισηγητής του ΣΥ.ΡΙΖ.Α.): Ψηφίζουμε «υπέρ».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Μπούρας;

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Ψηφίζουμε, «κατά».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο Ειδικός Αγορητής της Δημοκρατικής Συμπαράταξης- ΠΑ.ΣΟ.Κ.-ΔΗΜ.ΑΡ., κ. Μανιάτης αποχώρησε από τη συνεδρίαση λόγω της καθυστέρησης του κ. Υπουργού.

Ο κ. Παναγιώταρος;

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή): Ψηφίζουμε «κατά».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Η κ. Κανέλλη;

ΛΙΑΝΑ ΚΑΝΕΛΛΗ (Ειδική Αγορήτρια του Κομμουνιστικού Κόμματος Ελλάδας): Ψηφίζουμε «κατά».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Λαζαρίδης;

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Ψηφίζουμε «υπέρ».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Αμυράς;

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ψηφίζουμε «κατά».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο Ειδικός Αγορητής της «Ένωσης Κεντρώων», κ. Μάριος Γεωργιάδης δεν παρίσταται, όποτε στην τοποθέτησή του θα ψηφίσει και επί της αρχής του σχεδίου νόμου.

*(Στο σημείο αυτό εισέρχεται στην αίθουσα ο Ειδικός Αγορητής της Δημοκρατικής Συμπαράταξης - ΠΑ.ΣΟ.Κ.- ΔΗΜ.ΑΡ.)*

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Μανιάτη, θέλετε να ψηφίσετε τώρα που έχουμε τη διαδικασία της ψηφοφορίας, επί της αρχής, του σχεδίου νόμου;

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ– ΔΗΜΑΡ): Κυρία Πρόεδρε, ήρθα απλώς για να γραφτεί στα πρακτικά ότι η Δημοκρατική Συμπαράταξη ΠΑ.ΣΟ.Κ. – ΔΗΜ.ΑΡ. έχει αποχωρήσει από τη συνεδρίαση, διότι θεωρώ εξόχως προσβλητικό για πολλοστή φορά υπουργοί της Κυβέρνησης να έρχονται με τεράστια καθυστέρηση και να περιμένουν οι βουλευτές όλων των κομμάτων. Δεν είναι οι βουλευτές υπάλληλοι κανενός υπουργού. Αν ήταν η πρώτη ή η δεύτερη φορά θα ήταν κατανοητό ότι συνέβη κάτι απρόοπτο. Φαίνεται πια ότι γίνεται εκ συστήματος και επειδή αυτό προσβάλλει βαθύτατα την κοινοβουλευτική διαδικασία, επαναλαμβάνω, μόνο για λόγους των πρακτικών, η Δημοκρατική Συμπαράταξη ΠΑ.ΣΟ.Κ. – ΔΗΜ.ΑΡ. θα αποχωρήσει από τη συζήτηση της συγκεκριμένης Επιτροπής.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Τον λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ (Εισηγητής του ΣΥ.ΡΙΖ.Α.): Κυρίες και κύριοι συνάδελφοι, σήμερα συζητάμε κατ’ άρθρο το σχέδιο νόμου «Σύσταση Φορέα Ανάπλασης της Πόλης των Αθηνών». Από την προηγούμενη συζήτηση στην οποία είχαν κληθεί οι σχετικοί φορείς, ακούσαμε κριτική για διάφορα θέματα, όπως για τις διαδικασίες διαβούλευσης για τη σύνθεση του Δ.Σ. του φορέα ανάπλασης για τον πρωτεύοντα ρόλο του Δήμου Αθηναίων που θα έπρεπε να έχει, αλλά από κανέναν δεν αμφισβητήθηκε η αναγκαιότητα για ένα γενικό πρόγραμμα αστικών αναπλάσεων Αθήνας. Εκείνο που κάνει εντύπωση είναι ότι μέχρι τώρα κανείς δεν έκανε μια αυτοκριτική, κόμματα που κυβέρνησαν, δήμους, περιφέρειες, πολεοδόμοι για τη μέχρι τώρα κατάσταση ασυνεννοησίας, μη συντονισμού και σχετικής απραξίας για τα θέματα αυτά.

 Οι αναπλάσεις της Αθήνας έχουν μείνει πολύ πίσω από τις ανάγκες να ανανεωθεί και να ξαναζωντανέψει το κέντρο της Αθήνας. Γνωρίζουμε και αυτή είναι η πραγματική κατάσταση, ότι μέχρι τώρα υπήρξε πλήρης έλλειψη συντονισμού και δημιουργικής συνεργασίας στον τομέα αυτό μεταξύ Δήμου Αθηναίων, της Περιφέρειας Αττικής και των αντίστοιχων Υπουργείων. Έτσι μελέτες που εκπονούσε η Περιφέρεια και που είχαν ανατεθεί σε ιδιώτες ή το Πολυτεχνείο, δεν εφαρμόστηκαν και επίσης αν άλλες ανάλογες μελέτες που εκπονήθηκαν από το Δήμο Αθηναίων δεν μπήκαν σε ένα κοινό σχέδιο για να υλοποιηθούν. Γνωρίζω διάφορες μελέτες και αναπλάσεις όπως του Σταθμού Λαρίσης και Πελοποννήσου, την ενοποίηση αρχαιολογικού μουσείου και Πολυτεχνείου και τη μελέτη πεζοδρόμησης της Πανεπιστημίου, τη μελέτη ανάπλασης Λεωφόρου Συγγρού, την ανάπλαση των προσφυγικών της Λεωφόρου Αλεξάνδρας, απέναντι από το γήπεδο του Παναθηναϊκού, διπλή ανάπλαση την έλεγαν σε μια από αυτές τις προτάσεις και άλλες πολλές μελέτες που έμειναν στα χαρτιά. Τις προηγούμενες δεκαετίες και στα τρία επίπεδα που έπρεπε να συντονίζονται και συντονίζονται με το παρόν νομοσχέδιο, δηλαδή, Κυβέρνηση, Περιφέρεια, Δήμος Αθηναίων, πολιτικά κυριαρχούσαν τα κόμματα της σημερινής Αντιπολίτευσης, Ν.Δ. και ΠΑ.ΣΟ.Κ..

Ερωτώ, λοιπόν, και ας απαντήσουν οι εκπρόσωποι των κομμάτων της Νέας Δημοκρατίας και της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. τι εμπόδιζε το Δήμαρχο Αθηναίων, τον κ. Καμίνη, 8 χρόνια Δήμαρχος και τον κ. Σγουρό, Νομάρχης και Περιφερειάρχης να υλοποιήσουν τις έτοιμες μελέτες. Τι εμπόδισε τους πρώην Υπουργούν Υ.ΠΕ.Ν., Εσωτερικών, Υποδομών, να κάνουν αυτά για τα οποία κρίνουν ότι κάνει λάθος η σημερινή Κυβέρνηση. Ποιο ήταν το βασικό αίτιο που η Αθήνα και ειδικά το κέντρο, υποβαθμίστηκε σε απαράδεκτο βαθμό χωρίς σοβαρές παρεμβάσεις, γιατί καταργήθηκε ο Οργανισμός Ρυθμιστικού Σχεδίου Αθήνας. Ακόμα, γιατί δεν είδαμε κατά το παρελθόν σοβαρές πρωτοβουλίες συντονισμού και ενιαίου κοινού σχεδίου μεταξύ Περιφέρειας και Δήμου. Θα έπρεπε, λοιπόν, εάν είμαστε ειλικρινείς και πολιτικά έντιμοι, να αναγνωρίσουμε αυτήν την αδυναμία παραγωγής έργου για μελέτες που είναι στα συρτάρια πενταετίες και δεκαετίες. Να αναγνωρίσουμε ότι έγιναν μελέτες χωρίς να εξασφαλίζεται η υλοποίησή τους ή έγιναν για να εξυπηρετηθούν γνωστοί ή φίλοι για τις εντυπώσεις και να κηρυχθούν οι επόμενες εκλογές με μακέτες και υποσχέσεις. Ότι υπήρξαν μόνο φαεινές ιδέες για αποσπασματικά σχέδια, χωρίς όραμα και γενικό σχέδιο. Ότι τα πράγματα στην πρωτεύουσα έμειναν πίσω δεκαετίες εκεί που τα άφησαν ο Αντώνης Τρίτσης και η Μελίνα Μερκούρη. Ότι δεν εκπονήθηκε ολοκληρωμένο σχέδιο παρεμβάσεων στην Αττική και στην Αθήνα που να αλλάζει την πορεία φθοράς, να κάνει βιώσιμη την πόλη, αλλά να είναι και υλοποιήσιμο. Ο Ο.Ρ.Σ.Α. παρέδωσε το ρυθμιστικό σχέδιο Αττικής, αλλά από κει και πέρα, όλα έμειναν στα χαρτιά. Αναγνωρίζουμε ότι τον πρώτο ρόλο για τις μελέτες και την εφαρμογή, πρέπει να τον έχει η Αυτοδιοίκηση. Τι εμπόδιζε, όμως, μέχρι τώρα την Αυτοδιοίκηση να πάρει πρωτοβουλίες και να παράγει έργο; H ανάγκη συντονισμού σε τρία επίπεδα, Κυβέρνηση, Περιφέρεια και Δήμος είναι απόλυτη ανάγκη και προϋπόθεση για να γίνουν σωστές μελέτες σε ένα γενικό και ολικό σχέδιο πολεοδομικών παρεμβάσεων που υπερβαίνει τα όρια του Δήμου Αθηναίων και που θα εξειδικεύεται σε επιμέρους τοπικές παρεμβάσεις. Τα ευρωπαϊκά οικονομικά προγράμματα κατά κανόνα τα χειρίζεται η Περιφέρεια Αττικής, περίπου το 40% του ΕΣΠΑ. Επίσης, πολλοί χώροι ανήκουν ιδιοκτησιακά στην Περιφέρεια Αττικής, όπως τα προσφυγικά στη Λεωφόρο Αλεξάνδρας. Επομένως, από το σχεδιασμό που υπερβαίνει τα όρια του Δήμου Αθηναίων και την υλοποίηση των ερευνών δεν μπορεί να λείπει η Περιφέρεια. Με αυτή την ανάγκη, συμπεριλαμβανομένων των τριών επιπέδων, Κυβέρνησης, Περιφέρειας και Δήμου Αθηναίων, έρχεται να καλύψει η πρωτοβουλία της Κυβέρνησης για τη σύσταση του «Φορέα Ανάπλασης της πόλης των Αθηνών».

Όση κριτική και αν γίνεται, όσον αφορά στις διαδικασίες για την ελλιπή συνεργασία με τον Δήμο Αθηναίων, η πρωτοβουλία για τον φορέα είναι μια θετική πρωτοβουλία για να δούμε έργο επιτέλους. Σε μια τέτοια θετική πρωτοβουλία δεν επιτρέπεται για αντιπολιτευτικούς λόγους να είναι η αντιπολίτευση αρνητική, αναδεικνύοντας διαδικαστικά ζητήματα. Πρέπει να δούμε όλοι θετικά αυτό το νομοσχέδιο, να κάνουμε προτάσεις βελτίωσής του για να γίνει ένα εργαλείο αναβάθμισης της ποιότητας ζωής των πολιτών της Αθήνας. Τονίζω ότι τα σχέδια αστικών αναπλάσεων και ο συγκεκριμένος φορέας δεν ανήκει ούτε σε ένα κόμμα ούτε σε μια κυβέρνηση. Ανήκει σε όλη την κοινωνία και το έργο που θα επιτελέσει θα ωφελήσει τους κατοίκους των Αθηνών και εμμέσως όλη τη χώρα. Οι σημερινοί Υπουργοί δεν είναι αιώνιοι. Θα τους διαδεχθούν άλλοι και επομένως έτσι πρέπει να αντιμετωπίσουν και τον φορέα που δημιουργείται.

Όπως είπα και στην προηγούμενη εισήγηση η πρωτεύουσα πάσχει. Χρειάζεται γενναίες παρεμβάσεις. Η απουσία χώρων πρασίνου την κάνει από τις πιο προβληματικές πόλεις σε σχέση με τις κλιματικές αλλαγές. Η έλλειψη ασφαλών πράσινων διαδρομών για περπάτημα και ποδήλατο, καθώς και η αισθητική υποβάθμιση του κέντρου της πόλης είναι ορισμένα από αυτά τα προβλήματα. Στα αρνητικά της πόλης έρχεται να προστεθεί η γήρανση των κτιρίων στο κέντρο της Αθήνας, πολλά από τα οποία είναι ακατοίκητα και χρήζουν αισθητικής ανάπλασης, αλλά κυρίως στατικής αποκατάστασης και ιδιαίτερα αναβάθμιση της ενεργειακής τους συμπεριφοράς. Χρειάζεται, λοιπόν, κάποτε να ξεκινήσουμε να περάσουμε από την αδράνεια στη δράση. Με αυτό το σκεπτικό δημιουργείται ο φορέας αναπλάσεων Αθήνας και είναι ένα καλό ξεκίνημα. Δεν άκουσα πρόταση για κάποιο άλλο φορέα με σκοπό το συντονισμό Κυβέρνησης, Δήμων και Περιφέρειας, για την άμεση και συγκεκριμένη παρέμβαση με μελέτες και εφαρμογές των μελετών.

Με το παρόν, λοιπόν, νομοσχέδιο γίνεται ένα θετικό βήμα προς αυτή την κατεύθυνση. Στο άρθρο 1 του νομοσχεδίου ορίζεται ότι συνίσταται ανώνυμη εταιρεία με την επωνυμία «Ανάπλαση Αθήνας Α.Ε.». Η εταιρεία λειτουργεί χάριν του δημοσίου συμφέροντος, σύμφωνα με τους κανόνες της ιδιωτικής οικονομίας. Έδρα της ορίζεται ο Δήμος Αθηναίων. Η διάρκεια της εταιρίας ορίζεται στα 30 έτη. Εδώ, κύριε Υπουργέ, θα ήθελα να σημειώσω ότι θα μπορούσαμε ίσως να μειώσουμε τη διάρκεια της εταιρίας. Δεν χρειάζεται να είναι 30 έτη. Έχω και παρατηρήσεις από πολλούς πολεοδόμους. Η εποπτεία της ασκείται από κοινού από τον Υπουργό Επικρατείας και τον Υπουργό Υποδομών και Μεταφορών. Το μετοχικό κεφάλαιο ορίζεται στις 50.000 €. Το καταστατικό της εταιρείας μπορεί να τροποποιείται με απόφαση της γενικής συνέλευσης.

Στο άρθρο 2, ορίζονται οι σκοποί της εταιρίας, οι οποίοι είναι ο συντονισμός του σχεδιασμού, ο προγραμματισμός και η υλοποίηση αναπλάσεων εντός των ορίων του Δήμου Αθηναίων. Η εταιρεία δύναται να αξιοποιεί εγκαταλελειμμένα, κενά ή ανενεργά κτήρια, να αποκαθιστά διατηρητέα κτήρια και νεότερα μνημεία, να αναλαμβάνει δράσεις ενίσχυσης της επιχειρηματικότητας, της αλληλέγγυας οικονομίας, της ανάδειξης του τουριστικού χαρακτήρα του αθλητισμού, καθώς και δράσεις υπέρ των νέων και ευάλωτων κοινωνικών ομάδων. Η εταιρεία μπορεί να προβαίνει στην καταγραφή του κτιριακού και πολιτιστικού αποθέματος, στην εκτέλεση ή ανάθεση έργων, στη διενέργεια αρχιτεκτονικών διαγωνισμών, σε μελέτες ανάπλασης και αποκατάστασης, να συμμετέχει σε αναπτυξιακά προγράμματα, να συνάπτει προγραμματικές συμβάσεις, να οργανώνει προγράμματα, εκθέσεις και συνέδρια, να αποδέχεται πάσης φύσεως ενισχύσεις, να πραγματοποιεί συνέργειες, να συνεργάζεται με φορείς της Ε.Ε..

Στο άρθρο 3, ορίζεται το Δ.Σ. το οποίο είναι οκταμελές με τριετή θητεία και αποτελείται από πρόσωπα εγνωσμένου κύρους, εκπροσώπους του Υπουργείου, του Δήμου Αθηναίων, της Περιφέρειας Αττικής, καθώς και από τον διοικητή του Νοσοκομείου «ΑΓΙΟΣ ΣΑΒΒΑΣ». Ξέρουμε γιατί προβλέπεται αυτό; Γιατί ακριβώς η ανάπλαση των προσφυγικών θα χρησιμοποιηθεί και από το Νοσοκομείο «ΑΓΙΟΣ ΣΑΒΒΑΣ».

Στο άρθρο 4, προβλέπεται η σύσταση Γνωμοδοτικού Τεχνικού Συμβουλίου, το οποίο συγκροτείται από 8 μέλη εγνωσμένου κύρους, τριετούς θητείας, με σκοπό την υποβοήθηση της εταιρίας.

Στο άρθρο 5,ορίζεται η σύσταση του μετοχικού κεφαλαίου στα 50.000 €.

Στο άρθρο 6, προβλέπονται οι πόροι της εταιρείας, οι οποίοι προέρχονται από την αξιοποίηση περιουσιακών στοιχείων από τις επιχορηγήσεις, από ενισχύσεις από δωρεές, κληρονομιές, χορηγίες, αλλά και έσοδα που εισπράττονται από τρίτους και συναφείς σκοπούς με την εταιρία, τα οποία μεταφέρονται ως πόροι στην εταιρεία.

Στο άρθρο 7, προβλέπεται η κατάρτιση εσωτερικού κανονισμού λειτουργίας.

Στο άρθρο 8, ορίζονται ζητήματα πρόσληψης προσωπικού.

Στο άρθρο 9, προσδιορίζεται η έναρξη ισχύος του νόμου.

Επιπλέον, ήθελα να πω στη συζήτηση σχετικά με την κριτική που άσκησε η Ν.Δ., ότι για τα πολεοδομικά θέματα τα χρόνια που κυβερνούσε δεν τα πήγε καθόλου καλά. Ίσα ίσα μπορούμε να πούμε ότι το πολεοδομικό χάος που είναι στη χώρα έχει την υπογραφή της Ν.Δ..

Κύριε Υπουργέ, πάντως υπήρξαν κάποιες παρατηρήσεις από τους συλλόγους, όπως τον Σύλλογο Ελλήνων Πολεοδόμων και Χωροτακτών να μειωθεί ο χρόνος των 30 ετών, όπως είπα και προηγουμένως. Νομίζω, ότι δεν υπάρχει ζήτημα και δεν χρειάζεται από τώρα να προβλέψουμε τόσο μεγάλη διάρκεια. Επίσης, από το Σύλλογο Ελλήνων Αρχαιολόγων θα σας τα καταθέσω και γραπτά. Στο άρθρο 2, παράγραφο 2, σχετικά με το «κατά παρέκκλιση κάθε άλλη διάταξης» να προστεθεί «ότι για τα κτίρια, τα οποία είναι χαρακτηρισμένα ως νεότερα μνημεία, όλες οι ενέργειες της «ΑΝΑΠΛΑΣΗ ΑΘΗΝΑΣ Α.Ε.» να υπόκεινται στις διατάξεις του ν. 3028/2002. Ιδιαίτερα σε σχέση με τις χρήσεις η αξιοποίηση των ακινήτων δεν θα πρέπει να σημαίνει καταστρατήγηση των εγκεκριμένων χρήσεων γης και κυρίως των περιοχών κατοικίας». Επιπλέον, από την Εθνική Συνομοσπονδία Ατόμων με Αναπηρία έχει ζητηθεί - και είναι νομίζω πολύ λογικό - να προστεθεί στο ίδιο άρθρο 2 στην ίδια παράγραφο 2, εκεί που αναφέρουμε διάφορες δραστηριότητες και δράσεις «για την βελτίωση της προσβασιμότητας του αστικού περιβάλλοντος, σε άτομα με αναπηρία και μειωμένη κινητικότητα». Τέλος, συμφωνώ ότι σε κάθε νομοσχέδιο μας πρέπει να περιλαμβάνονται αυτά τα ζητήματα που αφορούν τους ανθρώπους ΑμεΑ.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πριν προχωρήσουμε θα ήθελα να διευκρινίσω κάτι και για τα πρακτικά. Αναφέρθηκε από τον κ. Υπουργό ότι η σημερινή καθυστέρηση οφείλεται σε μη καλή επικοινωνία των δύο γραφείων των δύο υπουργών. Άρα, αυτό που ακούστηκε για ευθύνες του προεδρείου ή των υπηρεσιών της Βουλής δεν ισχύει.

Επειδή έχει ζητήσει να προηγηθεί, τον λόγο έχει η κυρία Κανέλλη.

ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια του Κ.Κ.Ε.): Ευχαριστώ πολύ, κυρία Πρόεδρε. Επίσης, ευχαριστώ και τους συναδέλφους για την εξαίρεση.

Όταν κάποιος μιλάει για την Αθήνα και για την πρωτεύουσα είθισται, μιας και άκουσα την κουβέντα περί χάους, να θέλει οπωσδήποτε να εκμεταλλευτεί το χάος και μάλιστα για 30 χρόνια με αυτό το νομοσχέδιο δίκην πλαστικής αισθητικής χειρουργικής επέμβασης. Δηλαδή, δίκην περιττής προσέγγισης, η οποία θα ευνοήσει την ιδιωτική οικονομία και θα φτιαχτεί και μια ανώνυμη εταιρεία, σήμερα, υπό τους κυρίους Φλαμπουράρη και Σπίρτζη, αύριο το πρωί υπό τους κυρίους τάδε και τάδε ή τις κυρίες τάδε και τάδε και δείνα, για τριάντα ολόκληρα χρόνια. Γιατί το μετοχικό κεφάλαιο, όπως ξέρουμε αναλαμβάνεται εξολοκλήρου από το ελληνικό δημόσιο.

Όταν μιλάμε για την Αθήνα και δίνουμε έμφαση, όπως λέτε χαρακτηριστικά, γιατί είναι γραμμένα μέσα στο νομοσχέδιο αυτά που λέω, δεν τα βγάζω από το κεφάλι μου, στην παράγραφο 2 του άρθρου 1 αναφέρεται «κατά παρέκκλιση κάθε άλλης διάταξης, με έμφαση στο εμπορικό τρίγωνο και τα «προσφυγικά» της Λεωφόρου Αλεξάνδρας». Εμπεριέχεται και σε αυτή την αντίφαση ολόκληρη η φιλοσοφία του νομοσχεδίου η οποία είναι λάθος. Σκέφτεστε πρώτα μια ανώνυμη εταιρεία για να επισπεύσετε πράγματα που κατά τη γνώμη σας θα τακτοποιήσουν το χάος, ενώ στην πραγματικότητα δεν θα κάνετε τίποτε άλλο από το να εξωραΐσετε ένα κέντρο σε βάρος, κυριολεκτικά, των λαϊκών στρωμάτων. Αργά ή γρήγορα, όλο αυτό με αμοιβαίες συμβάσεις παραχώρησης, θα πάει στο υπερταμείο. Ό,τι στοίχημα θέλετε. Στα πλαίσια του ολιστικού σχεδίου ανάπτυξής σας, σιγά μη δε βάλετε αυτό τον Οργανισμό στην ολιστική έξοδο του Μεσολογγίου που θέλετε να κάνετε από τα μνημόνια, υλοποιώντας και τα τρία και ενδεχομένως και ό,τι άλλο χρειαστεί ως εποπτεία. Έχε με υφαρπαγή εσόδων από άλλους φορείς του δημόσιου και έχετε αυτή την αντίφαση ανάμεσα στα προσφυγικά και στον τρόπο με τον οποίο θέλετε να αντιμετωπίσετε το εμπορικό τρίγωνο της Αθήνας, αγνοώντας ότι η Αθήνα δεν είναι η Λερναία Ύδρα ενός συστήματος, είναι η πρωτεύουσα του κράτους, είναι πυκνοκατοικημένη, έχει προβλήματα πολύ μεγάλα ουσιαστικά επιβίωσης και διαβίωσης και ποιότητας ζωής και έξω από το εμπορικό κέντρο. Η πρόσβαση από και προς αυτό μαζί με οποιαδήποτε, ενδεχομένως, γκλαμουριά θα συνεπάγεται όλο τούτο. Δεν καταλαβαίνω, γιατί δε γινόταν μια πρόταση από το Κράτος, από την Περιφέρεια και από το Δήμο, αφού προηγουμένως έχετε κάνει αυτά, που λέτε ότι θα κάνετε εδώ. Να έχετε καταγράψει εκ των προτέρων τα κτίρια. Γιατί δε μπορούν αυτό να το κάνουν οι υπηρεσίες; Γιατί χρειάζεστε μια ανώνυμη εταιρεία, να το κάνει αυτό; Γιατί χρειάζεστε ένα «διευθυντή ορχήστρας» Α.Ε., ενώ δεν έχετε ούτε βιολιά, ούτε βιόλες, ούτε τύμπανα. Τίποτα δεν έχετε. «Θα τα βρείτε», «θα πάρετε μελέτες, να τις αξιοποιήσετε», μετά θα πρέπει, να τις επικαιροποιήσετε, μετά από τότε που έγιναν οι μελέτες μέχρι σήμερα οι μισές θα είναι άκυρες και οι άλλες μισές δεν θα είναι. Θα αναθέσετε καινούργιες. Θα ξοδευτεί χρήμα για να φτιαχτεί μια βιτρίνα, όπου γύρω από τη βιτρίνα θα στενάζει ο πληθυσμός της Αθήνας και οι παροικούντες στην αθηναϊκή «Ιερουσαλήμ», με ό,τι αυτό συνεπάγεται.

Η ποιότητα ζωής δε μπορεί να είναι μόνο τα κτίρια και η αξιοποίησή τους. Δεν μπορεί, να είναι μόνο των αψύχων, με την προοπτική ότι όλ’ αυτά θα διατεθούν κάποια στιγμή για δράσεις πολιτιστικών, κοινωνικών ομάδων με διαδικασίες ενός είδους ιδιωτικής κρατικής κατάληψης των εγκαταλελειμμένων, ώστε να πάμε να διαμορφώσουμε κάτι το οποίο θα ελέγχεται ως «φλου». Όλο το πράγμα είναι «φλου». Είναι τόσο «φλου», που επιτρέπει οποιαδήποτε κακή ερμηνεία και οποιαδήποτε κακή χρήση και γίνεται με διαδικασίες που για παράδειγμα ο εσωτερικός κανονισμός - που θεωρείται δεδομένος - αναφέρει για κάλυψη υπηρεσιακών αναγκών που θα προσδιορίζουν τον εσωτερικό κανονισμό λειτουργίας που θα καταρτισθεί εάν κι εφόσον απαιτηθεί. Με τί κριτήρια και πότε; Οι ρυθμοί με τους οποίους αλλάζουν οι πόλεις και ειδικά οι πρωτεύουσες.

Ξέρετε είμαστε και θύματα και πρέπει να είμαστε πιο πολύ προσεκτικοί όταν μιλάμε για την Αθήνα, για την πρωτεύουσα, για μια πόλη, για μια ανάπλαση. Είναι πολύ ωραία λέξη η ανάπλαση. Υπάρχει αυτή η αντίληψη ότι υπάρχουν εσωτερικά και εξωτερικά θέματα, θέματα της Τοπικής Αυτοδιοίκησης και της Γενικής Διοίκησης του Κράτους. Μα, που τα λέμε αυτά τα πράγματα; Εδώ, ο καθορισμός της οικονομίας δεν είναι στα χέρια μας κι ανήκει εν προκειμένω στους δανειστές. Εδώ, τα ενεργειακά δεν είναι στα χέρια μας και πως μπορεί ενεργειακά να τροφοδοτείται αύριο το πρωί όλο αυτό που λέτε; Γιατί θα εξαρτηθεί από τις συμφωνίες, από τη συμμετοχή σε σχηματισμούς, απ’ το αν σου επιτρέπουν να χρησιμοποιήσεις το αέριο, το λιγνίτη, το φυσικό αέριο κ.λπ.. Κάτω απ' αυτή τη διαδικασία, λοιπόν, ερχόμαστε και φτιάχνουμε ένα πολυπλόκαμο. Λόγο του απροσδιορίστου της προσέγγισής του θα μετατραπεί σε «χταπόδι πολυπλόκαμο».

Ξέρω ότι σας κατηγορούν για ψηφοθηρία. Ψηφοθηρία θα την κάνει κι ο επόμενος αύριο το πρωί όπου θα παραλάβει αυτό τον Οργανισμό και που θα θελήσει να τον διορθώσει, να τον μετατρέψει, να τον φέρει από δω, να τον φέρει από εκεί, να τον φέρει παραπέρα. Το πρόβλημα είναι το αποτέλεσμα. Ποιον θα ωφελήσει; Για να είμαστε σοβαροί δείτε πολύ καλά τις αναπλάσεις που έγιναν. Ποιες απ’ αυτές ωφέλησαν; Ό,τι υπήρξε, υπήρξε τάχα μου με τη μορφή της «χορηγικής» επέμβασης του μεγάλου κεφαλαίου, που εξαγοράζει τις τύψεις του για τα υπερσυσσωρευμένα κέρδη, που δεν ξέρει τι να τα κάνει. Τώρα έρχεστε προφανώς ελλείψει χορηγών; Γιατί αύριο το πρωί άμα βρεθείτε να λειτουργήσετε αυτό το πράγμα πραγματικά κάτω από οικονομικά αδιέξοδα, τί θα κάνετε; Ξέρετε; Θα βρείτε τον επόμενο «Νιάρχο» - σας το λέω με μαθηματική ακρίβεια - ο οποίος θα προσφερθεί, γιατί έχει ένα καταπληκτικό σχέδιο. Για να μην ειρωνευόμαστε – μεταξύ μας - αυτή την αντίληψη περί διεθνούς κύρους αρχίστε να την αποβάλετε. Δε θέλω να κάνω ούτε μικροπολιτική ούτε να αναφερθώ σε ονόματα. Αλλά αυτή η επίκληση ότι θα φέρουμε από έξω τα μεγάλα κεφάλια, τα οποία θα έχουν πολύ ωραία άποψη, για το πως η Ελλάδα θα γίνει Dallas Texas ή Νέα Υόρκη ή εάν θα αλλάξει όπως άλλαξε το Soho στο Λονδίνο κι αν θα φέρουμε κάποιον άλλον. Επειδή πληρώσαμε πάρα πολύ τον Καλατράβα και το αποτέλεσμα αν δείτε τις γεφυρούλες του έτσι όπως απέμειναν και το κόστος συντήρησης των έργων του, πάλι ψάχνουμε να βρούμε κάπου να το ξεφορτωθούμε, διότι το κόστος έφτασε μέχρι εδώ.

Επομένως, αυτή η ανάπλαση σε τί στοχεύει από την ώρα που δεν υπάρχει ένας ουσιαστικός κεντρικός σχεδιασμός και κυρίως δεν έχετε εφοδιαστεί; Κοιτάξτε τρία χρόνια μετά θα μπορούσατε να το έχετε κάνει αυτό το κέντρο της Αθήνας, αντί να βλέπουμε κορώνες και κουβέντες και τέτοια για το τι γίνεται στα Εξάρχεια ή σε μια άλλη πλατεία ή κάπου αλλού. Εσείς, που ξεκινήσατε με αμεσοδημοκρατικές παρελάσεις - μπορεί να εξαιρούνται οι παριστάμενοι εδώ, δεν θυμάμαι και δεν έχω δει φωτογραφίες αν ήταν άλλοι - από το Σύνταγμα, καλό θα είναι να έχετε ένα σεβασμό στην αντίληψη ότι για να συμμετέχει ο κόσμος, δεν συμμετέχει με τη μορφή ακτιβισμού στις βελτιώσεις αυτών των πραγμάτων. Δείχνετε σαν να είσαστε διατεθειμένοι εδώ μέσα σε αυτό να εισροφήσετε οποιαδήποτε βολική για την δική σας αντίληψη περί εξαερισμού του κέντρου της Αθήνας ιδιωτική πρωτοβουλία. Από την πολύ μεγάλη μέχρι την πολύ μικρή.

Σας το είπα και πριν. Πιστεύετε ότι είναι η ανάπλαση της Αθήνας, οι ατενistas, oι αρσιβαρistas οι μπαλistas - έχουμε βγάλει αυτή τη λατινοαμερικάνικη αντίληψη ότι η κατάληξη

«- istas», τα εξωραΐζει όλα και να κάνει πολύ μοντέρνα, πολύ σύγχρονα, πολύ ωραία και πολύ συλλογικά. Ο ένας θα βάφει ντενεκέδες, ο άλλος να κάνει κάτι άλλο, και προσέξτε σε μια Αθήνα που συνορεύει με όλους τους όμορους δήμους, με δυσκολία να την ξεχωρίσεις, εκ των πραγμάτων. Όπου τα Πατήσια δεν τα θεωρείτε κέντρο Αθήνας. Όχι, καθόλου! Όπου το εμπορικό κέντρο σταματάει μέχρι ένα σημείο, από κει και μετά μπαίνει η ιδιωτική πρωτοβουλία, η οποία έχει πέσει επάνω και έχει απομυζήσει από Γκάζι και κάτω και εγώ δεν ξέρω τι. Μπαίνουν, μέσα, λοιπόν, μια σειρά από συμφέροντα, όπου με το πρόσχημα της καινοτόμου επιχειρηματικότητας και της αλληλέγγυας οικονομίας δημιουργείται ένα κλίμα με αναβαθμισμένες δράσεις αθλητισμού και χίλια δύο άλλα πράγματα. Για κοιτάξτε γύρω σας, να δείτε τι γήπεδα υπάρχουν, τι κολυμβητήρια υπάρχουν, αν υπάρχει πετρέλαιο να ζεσταθούν τα κολυμβητήρια, πως λειτουργούν και αν είναι σε θέση να φιλοξενήσουν, τι προαύλια έχουν τα σχολεία, πως είναι εκμεταλλευμένοι και αν μπορούσαν να είναι οι ελάχιστοι δημόσιοι χώροι που έχουν απομείνει. Αυτά λέτε, τώρα, ότι θα τα κάνετε και χρειάζεστε αυτή την εταιρεία για τριάντα χρόνια, με το δημόσιο, με κριτήρια ιδιωτικοοικονομικά, με δύο Υπουργούς που να κάνουν τους Co’s - γιατί αυτό θα κάνετε, τους Co’s - τους Διευθύνοντες Συμβούλους, με μια «γκρίζα ζώνη» κανονισμού λειτουργίας και καμία συζήτηση για τη διαχείριση των εσόδων από την δραστηριότητα της εταιρίας, γιατί όλα παραπέμπονται σε κοινές υπουργικές αποφάσεις.

Για να συντομεύω και να σας χαρίσω και το χρόνο, εμείς καταψηφίζουμε επί της αρχής. Θα μου επιτρέψετε να θεωρηθεί αυτή η τοποθέτηση και ως τοποθέτηση αύριο - που για λόγους προσωπικούς δεν μπορώ να είμαι εδώ - της β΄ ανάγνωσης, καθώς και για τα άρθρα επιφυλάσσομαι να ψηφίσω στην Ολομέλεια.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τον λόγο έχει ο κ. Μπούρας.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Ευχαριστώ, κυρία Πρόεδρε. Να ευχηθώ σε όλους καλό μήνα και καλή εβδομάδα. Πράγματι, χωρίς καμία διαβούλευση, όπως μας είπαν όλοι οι φορείς που κλήθηκαν στην Επιτροπή και οι οποίοι μάλλον στο σύνολό τους με εξαίρεση ίσως την Περιφέρεια Αττικής ήταν αρκετά επιφυλακτικοί έως αρνητικοί για την σκοπιμότητα αυτού του σχεδίου νόμου. Μάλιστα, ιδιαίτερα, τόνισαν οι περισσότεροι εξ αυτών ότι αυτό το σχέδιο νόμου δεν πρόκειται να λύσει επί της ουσίας κανένα από τα προβλήματα που υπάρχουν. Απεναντίας, το βασικό συμπέρασμα από την κριτική που ασκήθηκε ήταν ότι πρόκειται για μια προσπάθεια της κυβέρνησης να «καπελώσει» τους οργανισμούς Τοπικής Αυτοδιοίκησης και ιδιαίτερα, τον μεγαλύτερο δήμο της χώρας, τον Δήμο Αθηναίων. Αρκετοί, μάλιστα, από τους εκπροσώπους των φορέων εξέφρασαν φόβους για ενδεχόμενες επεμβάσεις της Κυβέρνησης και σε άλλους δήμους, όπως θα εξηγήσω και παρακάτω διότι το αναφέρει σαφώς.

Επιπλέον, ένα από τα θέματα της κριτικής που άσκησαν είναι ότι δεν υπάρχει - εμείς διαφωνούμε ριζικά - τουλάχιστον ένα master plan για όλο αυτό το εγχείρημα. Επομένως - βλέπω εδώ τον κύριο Φλαμπουράρη που είχε το διάλογο με τον Δήμαρχο Αθηναίων - δεν έγινε καμία διαβούλευση. Απλά έγινε μια αναφορά, όπου ο Δήμαρχος Αθηναίων ανέφερε ότι θα φέρει κάποιο τέτοιο σχέδιο νόμου και έκτοτε δεν αντηλλάγησαν καθόλου ούτε κείμενα ούτε σχέδια ούτε προτάσεις.

Η Κυβέρνηση εν μέσω μάλιστα εορτών του Πάσχα κατέθεσε αυτό το σχέδιο νόμου, που όπως είπα και επί της αρχής πριν από λίγες ημέρες, στην ουσία παρεμβαίνει στην αυτοτέλεια των οργανισμών Τοπικής Αυτοδιοίκησης και ιδιαίτερα του μεγαλύτερου Δήμου, του Δήμου Αθηναίων. Πρόκειται για ένα ακόμη πραξικόπημα της Κυβέρνησης προς την Αυτοδιοίκηση, που προσπαθεί να υποβαθμίσει το ρόλο της, αφαιρώντας κρίσιμες αρμοδιότητες, δημιουργώντας μηχανισμούς για διορισμούς ημετέρων και προσπαθώντας να προωθήσει το αποτυχημένο μοντέλο του κεντρικού γραφειοκρατικού σχεδιασμού.

Με το σχέδιο νόμου αυτό, δηλαδή τη σύσταση φορέα αναπλάσεων της πόλης των Αθηνών, γίνεται θεσμική παρέμβαση στην ιστορική πρωτεύουσα της Ελλάδος, που υποβαθμίζει τη λειτουργία της και με αυταρχικό τρόπο παρεμβαίνει σε αυτήν τη λειτουργία και στις αρμοδιότητες του Δήμου και οδηγεί σε κεντρικό κρατικό έλεγχο όσων για χρόνια γινόταν προσπάθεια να αποκεντρωθούν και ενώ θα έπρεπε να υπάρχει στήριξη των δήμων και ιδιαίτερα του Δήμου της πρωτεύουσας, που είναι η είσοδος για όλους τους ξένους που έρχονται στην Ελλάδα, ιδιαίτερα μάλιστα σε ένα Δήμο που έχει και τη στελέχωση και τις υπηρεσίες και τις κατάλληλες υποδομές. Μάλιστα, η δημόσια συζήτηση που είχε σκοπό την εξέλιξη του Δήμου Αθηναίων σε μητροπολιτικό δήμο, σύμφωνα με τα ευρωπαϊκά πρότυπα, έχει διακοπεί. Αυτό έπρεπε να κάνετε.

Με αυτό το σχέδιο νόμου δημιουργείτε πολλά νομικά προβλήματα, καθώς από το νόμο ο Δήμος Αθηναίων είναι αρμόδιος για τους δημόσιους χώρους της πόλης, την αδειοδότηση των έργων και γενικότερα για τη συνολική λειτουργία της πόλης.

Σας ρώτησα και δεν πήρα απαντήσεις και στην επί της αρχής τοποθέτησή μου. Με βάση ποιες ολοκληρωμένες οικονομοτεχνικές μελέτες και μελέτες σκοπιμότητας προγραμματίζει αυτή η συγκεκριμένη Α.Ε. παρεμβάσεις; Με ποιο πρόγραμμα, σχέδιο και θεσμικό πλαίσιο; Για ποιο λόγο παρίσταται η ανάγκη ίδρυσης αυτής της συγκεκριμένης Α.Ε. με χωρική αρμοδιότητα στο συγκεκριμένο Δήμο;

Δεν είναι μόνο η Αθήνα, οι άλλες μεγάλες πόλεις της Ελλάδος, όπως η Θεσσαλονίκη, η Πάτρα, το Ηράκλειο, η Λάρισα, ο Βόλος και ένα σωρό άλλες πόλεις, αφού εσείς βλέπετε την αναγκαιότητα, δεν έχουν καμία ανάγκη; Μήπως, τελικά, η σύσταση αυτής της Α.Ε. έχει σκοπό, κάνοντας την αρχή από την Αθήνα, να δημιουργήσει έναν τέτοιο μηχανισμό; Με αυτόν τον τρόπο ασκείται χρηστή διοίκηση; Περιορίζετε τις δαπάνες του Κράτους και διαχειρίζεστε τα χρήματα των φορολογουμένων πολιτών;

Επίσης, βασικό θέμα είναι η επικάλυψη αρμοδιοτήτων, καθώς υπάρχουν εκτεταμένες επικαλύψεις και με άλλους φορείς.

Ακόμα, είχε αναφέρει και πριν από λίγες ημέρες ότι στο σχέδιο νόμου δεν αναφέρεται πουθενά το σχέδιο αποκατάστασης των προσφυγικών, παρά μόνο το σχετικό που φανερώνει αυτό είναι ότι τοποθετείται στο Δ.Σ. ο Διοικητής του Νοσοκομείου «Άγιος Σάββας» και αυτό μάλιστα αναφέρεται μόνο στην έκθεση αξιολόγησης συνεπειών.

Κύριοι Υπουργοί, πραγματικά, είναι απορίας άξιο αν για 30 χρόνια - το κατέκρινε και ο Εισηγητής σας - που δύναται και να αυξηθούν να παραταθούν αυτά τα 30 χρόνια, ο Διοικητής του συγκεκριμένου Νοσοκομείου θα αποφασίζει για την τουριστική ανάπτυξη της Αθήνας, τις αθλητικές δράσεις, την αλληλέγγυα οικονομία και τόσα άλλα που αναφέρονται στους σκοπούς αυτής της Α.Ε.;

Αυτό, λοιπόν, το σχέδιο νόμου δημιουργεί σειρά συγκρούσεων συμφερόντων που στο εφαρμοστικό κομμάτι θα μπορούσε δυνητικά να καταλήξει σε αυθαίρετες αποφάσεις και επικάλυψη δημοκρατικά αποφασισμένων δράσεων του Δήμου Αθηναίων.

Περιλαμβάνει 8 άρθρα και το 9ο είναι η έναρξη της ισχύος του. Στο άρθρο 1, συστήνεται αυτή η ανώνυμη εταιρεία με κανόνες ιδιωτικής οικονομίας. Δεν διευκρινίζεται ρητά αν θα εξαιρείται από το δημόσιο λογιστικό. Ιδιαίτερα, το άρθρο 6 του σχεδίου νόμου σας το είπα ξανά αλλά δεν απαντήσατε, ορίζεται ότι με Κ.Υ.Α. μπορούν να καθορίζονται ειδικότεροι κανόνες για τη διαχείριση και αξιοποίηση των εσόδων από τις δραστηριότητες της εταιρείας. Συνέπεια αυτού που αναφέρεται στο άρθρο 6 είναι ότι δεν μπορεί να υπάρξει έλεγχος της δαπάνης του δημοσίου χρήματος. Ενώ αναφέρετε ότι θα διέπετε από τις διατάξεις περί Δ.Ε.Κ.Ο. και Α.Ε., αναφέροντας δύο νομούς, εν τούτοις, αναφέρετε ότι και εφόσον δεν αντίκειται στις διατάξεις του παρόντος, θα κάνετε και τις κατ’ εξουσιοδότηση αυτού κανονιστικές αποφάσεις. Δημιουργείται ζήτημα, λοιπόν, καθώς του δύναται με κανονιστική απόφαση να ρυθμίζονται θέματα σε απόκλιση από τις διατάξεις περί Δ.Ε.Κ.Ο. και Α.Ε..

Επίσης, σχετικά με τα οικονομικά - μιας και παρίσταστε και οι δύο - αναφέρατε ότι θα έχετε την κρατική εποπτεία από πλευράς Κυβέρνησης, ο Υπουργός Επικρατείας και ο Υπουργός Μεταφορών και Υποδομών, ενώ η εταιρεία θα αποκτήσει νομική προσωπικότητα με την καταχώρηση του καταστατικού της εταιρείας στο Γ.Ε.ΜΗ.. Μάλιστα. Και παρακάτω αναφέρει ότι με απόφαση της Γενικής Συνέλευσης δύναται να τροποποιείται το καταστατικό της ήτοι, ένας είναι ο μέτοχος, το Ελληνικό Δημόσιο, ο Υπουργός Οικονομικών. Και διερωτάται κανείς, πώς δημιουργείται αυτή η αναγκαιότητα να μπορεί ο Υπουργός Οικονομικών να πληροφορείται; Από πού θα το πληροφορείται, αφού δεν θα έχει καν εποπτεία; Μάλιστα. Εδώ, γεννάται ένα ακόμη ερώτημα, επειδή παρεμβαίνετε καιαι στους ΟΤΑ. Ο αρμόδιος και για τους Ο.Τ.Α. είναι ο Υπουργός Εσωτερικών, ο οποίος πέρα από την υπογραφή δεν εμφανίζεται πουθενά. Δεν είναι επιβλέπων Υπουργός.

Εμείς είπαμε ότι έχουμε αρνητική στάση στο σύνολο. Όμως είμαστε υποχρεωμένοι να τονίσουμε και τις ανακρίβειες και τις αντιθέσεις τις οποίες προσπαθείτε να περάσετε με αυτό το σχέδιο νόμου.

Στο άρθρο 2 προσδιορίζονται οι σκοποί της εταιρείας, οι οποίοι, μάλιστα, λένε ότι θα είναι ιδιαίτερα εντός του ιστορικού κέντρου οι παρεμβάσεις. Τέλος, στο άρθρο 2 τίθεται ερώτημα σχετικά με την αξιοποίηση ακινήτων. Δηλαδή, σύμφωνη γνώμη σε συνεργασία με τους νομείς ή κατόχους, όμως χωρίς να ζητείται η γνώμη του ιδιοκτήτη. Αυτά είναι ανακόλουθα πράγματα.

Στο άρθρο 3 η καθορίζεται η σύνθεση του Συμβούλιο. Δεν γίνεται καμία αναφορά για τις υπόλοιπες θέσεις, ενώ γίνεται αναφορά μόνο για το Διευθύνοντα Σύμβουλο, ο οποίος θα είναι πλήρους και αποκλειστικής απασχόλησης. Για τους άλλους δεν αναφέρετε τίποτα. Είναι έτσι;

Στο άρθρο 4 συστήνεται το περιβόητο Γνωμοδοτικό Συμβούλιο με οκτώ μέλη και τριετή θητεία. Δεν υπάρχει καμία αναφορά, περί του τρόπου και του ύψους της αμοιβής και η αντίστοιχη έκθεση του Ελεγκτικού Συνεδρίου δεν αναφέρεται. Κατά συνέπεια, προδήλως, θα συναφθούν συμβάσεις ορισμένου χρόνου ή μίσθωσης έργου με απροσδιόριστο το ποσό της αποζημίωσής τους. Εδώ, προκύπτει ένα ερώτημα.

Στο άρθρο 7 γίνεται αναφορά στην κατάρτιση εσωτερικού κανονισμού λειτουργίας. Ειδικότερα, η εταιρεία υποχρεούται, σύμφωνα με το άρθρο 4 του νόμου, σε εσωτερικό κανονισμό λειτουργίας, εφόσον είναι φορέας της Γενικής Κυβέρνησης. Πρέπει να μας διευκρινίσετε, εάν αποτελεί φορέα της Γενικής Κυβέρνησης και αν υπερβαίνει ο προϋπολογισμός ο τιθέμενο όριο με την υπ.αριθ. 2/2179 απόφαση, προκειμένου να ακολουθηθεί η κατά τα ανωτέρω διαδικασία. Είναι, λοιπόν, πρόδηλο, ότι εφόσον δεν υποχρεούται σε κατάρτιση εσωτερικού κανονισμού λειτουργίας, δεν θα υπάρχει καμία απολύτως διαφάνεια και δυνατότητα γνωστοποίησης, μεταξύ άλλων, της δομής και της λειτουργίας της εταιρείας.

Τέλος, στο άρθρο 8 - κάτι, που βάζετε συνέχεια, προκειμένου να δημιουργείτε κομματικές στρατιές εργαζομένων - δεν διευκρινίζονται οι θέσεις, οι υπηρεσιακές ανάγκες της εταιρείας, πέραν των αναφερόμενων δυνατοτήτων δραστηριότητάς τους. Λέτε, ότι δύναται να προσλαμβάνει προσωπικό με σύμβαση αορίστου ή ορισμένου χρόνου. Δεν μας λέτε πόσο, ποιο προσωπικό, από πού προκύπτει, ποιος το μελέτησε, τι ανάγκες υπάρχουν. Άρα, εδώ, μπορεί να υπολογίσει κάποιος στρατιές, συνεπώς ό,τι θέλετε μπορείτε να κάνετε με αυτή τη διατύπωση. Με έμμισθη εντολή, δηλαδή, αυτή θα αφορά και δικηγόρους, καθώς και με σύμβαση μίσθωσης έργου, σύμφωνα με την εκάστοτε ισχύουσα νομοθεσία. Βεβαίως, αναφέρετε και ότι θα μπορούν να εφαρμοστούν οι διατάξεις από το Ενιαίο Σύστημα Κινητικότητας. Αυτό είναι λίγο «ζάχαρη στον καφέ».

Επομένως, το σχέδιο νόμου, το οποίο εισηγείστε, είναι και πονηρό, είναι και πρόχειρο και έχει και παρά πολλούς αστερίσκους. Γι' αυτό, το καταψηφίζουμε με όλες τις δυνατότητες που έχουμε και θα το πολεμήσουμε και στην πράξη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τον λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ κυρία Πρόεδρε. Η ανάπλαση της πόλεως των Αθηνών δεν χρειάζεται πρωτίστως χρήματα, ούτε μια νέα Δ.Ε.Κ.Ο., αλλά όραμα, μεράκι, διάθεση, φιλοπατρία και όρεξη. Για να ξαναζωντανέψει το κέντρο των Αθηνών δεν χρειάζονται νέες επιχειρήσεις, στελέχη, κονδύλια και όλα αυτά για τα οποία συζητούμε στο εν λόγω νομοσχέδιο. Το πεδίο του Άρεως, ο λόφος του Στρέφη, οι κατειλημμένες πλατείες, τα εγκαταλελειμμένα νεοκλασικά κτίρια, όλες αυτές οι μισό - κατεστραμμένες ή που λειτουργούν ή υπολειτουργούν υποδομές, η ανομία των λαθρομεταναστών και η ανομία γενικότερα, ο οδικός πολιτισμός που λείπει από την πόλη των Αθηνών είτε για τα αυτοκίνητα και όσους κινούνται με αυτά είτε για τους πεζούς, οι οποίοι στις περισσότερες των περιπτώσεων δεν έχουν τη δυνατότητα να περπατήσουν, όχι από το πεζοδρόμιο αλλά από πουθενά.

Επίσης, η έλλειψη ανακύκλωσης, γιατί αυτό το οποίο εφαρμόζεται στην Αθήνα, αλλά και στην υπόλοιπη Ελλάδα δεν έχει να κάνει με ανακύκλωση. Κατά το παρελθόν είχαν γίνει κάποιες προσπάθειες, οι οποίες μόνο εκταμίευαν κονδύλια, τα οποία πήγαιναν στα «σκουπίδια» ή μάλλον πήγαιναν σε κάποιους λογαριασμούς. Τι να πρωτοθυμηθούμε; Τις βυθιζόμενες μπάρες που είχαν στοιχίσει εκατοντάδες εκατομμύρια δραχμές τότε στους Αθηναίους και στους Έλληνες πολίτες και δεν λειτούργησαν ποτέ; Και δεν τιμωρήθηκε κανείς γι’ αυτό; Η ελεγχόμενη στάθμευση, η οποία και αυτή είχε στοιχίσει πάμπολλα χρήματα, αλλά τελικά και αυτή οδηγήθηκε στις «καλένδες»; Τι να πρωτοθυμηθούμε, τι να πρωτοσυζητήσουμε; Η παντελώς απουσία πλάνου και σχεδίου για το γήπεδο του Παναθηναϊκού, της ομάδας της πόλεως των Αθηνών; Όπως έγινε με τον Ολυμπιακό στον Πειραιά, όπως έγινε με την ΑΕΚ στη Νέα Φιλαδέλφεια και πολύ σωστά και θα έπρεπε να γίνει και με τις άλλες ομάδες. Η παντελής απουσία πλάνου και σχεδίου λες και είναι «καρκίνωμα» το γηπέδου του Παναθηναϊκού στη Λεωφόρο Αλεξάνδρας; Όλα αυτά δεν χρειάζονται κονδύλια, ούτε νέους διευθυντές, ούτε υποδιευθυντές, ούτε γενικούς γραμματείς.

Εισέρχομαι στο εν λόγω νομοσχέδιο στην εισήγηση επί των άρθρων. Το άρθρο 1, αφορά τη σύσταση ενός νέου φορέα. Η ίδρυση μιας νέας Δ.Ε.Κ.Ο. μας επιστρέφει στο παλαιότερο ισχυρό μοντέλο των κρατικών επιχειρήσεων, που σε μεγάλο βαθμό ήταν εύρωστος και αποτελούσαν ουσιαστικά εργαλεία της κρατικής δύναμης. Βέβαια, εδώ, βλέπουμε το εξής οξύμωρο. Την αποκρατικοποίηση των υφιστάμενων Δ.Ε.Κ.Ο. μέσω των διαφόρων ταμείων και έχετε βρει τη «λύση» της δημιουργίας νέων Δ.Ε.Κ.Ο., προκειμένου, να βολευτούν διάφοροι, οι οποίοι σας ψήφιζαν ή έχετε την υπόνοια, ότι μπορούν να σας ψηφίσουν. Όμως η σύσταση και ύπαρξη αυτού του φορέα είναι κάτι που βολεύει όπως λέμε την Κυβέρνηση στο πλαίσιο των πολιτικών σκοπιμοτήτων και όχι κάτι παραπάνω. Ικανοί και άξιοι άνθρωποι υπάρχουν πολλοί, οι οποίοι στελεχώνουν είτε το Δήμο είτε την Περιφέρεια είτε τον κρατικό μηχανισμό. Υπάρχουν πολλές μελέτες και μπορείτε να βρείτε πολύ περισσότερες από τα Πανεπιστήμια, από φοιτητές από τελειόφοιτους ή άλλους, οι οποίοι ενδιαφέροντα και με πολύ χαμηλό κόστος. Γι' αυτό τασσόμεθα κατά του άρθρου 1.

Σχετικά με το άρθρο 2, το οποίο αφορά τους σκοπούς. Ο σκοπός του φορέα ορίζεται ο συντονισμός και προγραμματισμός δράσεων αναπλάσεις περιοχών του Δήμου Αθηνών με έμφαση το εμπορικό τρίγωνο και τα προσφυγικά της Λεωφόρου Αλεξάνδρας και θα μπορεί να αξιοποιεί εγκαταλελειμμένα κενά ή ανενεργά κτίρια, ενώ μεταξύ των δράσεων απλώς αναφέρεται πως θα υπάρχουν δράσεις υπέρ των ευάλωτων κοινωνικών ομάδων, πως θα γίνουν και θα μελετηθούν θέματα στεγαστικής αποκατάστασης και θα γίνουν μελέτες διαβίωσης των ευάλωτων κοινωνικών ομάδων. Εκτός αυτών, αναφέρεται καταγραφή του κτιριακού πολιτιστικού αποθέματος, η ανάθεση σε τρίτους έργων ανάπλασης, η διενέργεια αρχιτεκτονικών διαγωνισμών, καθώς και οποιαδήποτε άλλη ενέργεια ή δράση που εξυπηρετεί τους σκοπούς της εταιρείας, όμως δεν αναφέρεται ρητά στο παρόν σχέδιο νόμου. Πολύ γενικές διατυπώσεις για ένα θέμα που η Κυβέρνηση δίνει αξία και δημοσιότητα και εν τέλει περισσότερη αναστάτωση και παρακώληση θα φέρει. Είναι προφανές ότι σας εξυπηρετεί, γιατί θα μπορεί να εντάξει στους σκοπούς ο,τιδήποτε θέλετε. Δημιουργική ασάφεια για μια ακόμη φορά από την Κυβέρνηση ΣΥ.ΡΙΖ.Α. - ΑΝ.ΕΛ..

Στην πρώτη συνεδρίαση εκτενώς είχαμε αναφερθεί στους προβληματισμούς σχετικά με τα περισσότερα θέματα που περιλαμβάνονται στο παρόν άρθρο. Φυσικά, δεν λάβαμε καμία πειστική απάντηση. Δεν μπορώ, όμως, να μην σχολιάσω το θέμα που ανέφερε ο κ. Σπίρτζης σχετικά με τα εγκαταλειμμένα κτίρια. Έκανε, λοιπόν, αναφορά σε παρελθούσα μελέτη και προφανώς συμφωνεί με αυτή, ότι η πλειοψηφία των κτιρίων που είναι εγκαταλελειμμένα ανήκουν σε φορείς του ελληνικού δημοσίου και δεν είναι σε ιδιώτες. Η μειοψηφία είναι στους ιδιώτες. Αν πάρουμε αυτό ως δεδομένο και αφού ανήκουν στο δημόσιο, τότε η πολιτεία γιατί ανέχεται είτε τους καταληψίες είτε την άθλια κατάσταση στην οποία έχουν περιέλθει ως άνδρα παραβατικότητας; Αυτό, βέβαια, δεν μπορεί να μας απαντήσει ο Υπουργός Υποδομών και Μεταφορών μόνος του, αλλά είναι ένα θέμα που αφορά και τον Υπουργό Εσωτερικών. Αν συνεργαστούν και διασταυρώσουν τις πληροφορίες τους, θα μπορούσαν να καταστρώσουν ένα ικανοποιητικό σχέδιο δράσης εκκένωσης των χωρών κ.λπ. κ.λπ., ώστε να γίνουν οι απαραίτητες ενέργειες και είτε να στεγάσουν δημόσιες υπηρεσίες που πληρώνει το κράτος αλλού ενοίκια είτε να αποδοθούν στους πολίτες αυτής της πόλης, αλλά στους πολίτες αυτής της πόλης και όχι σε αυτούς που κάπου στο βάθος του μυαλού σας- και όχι μόνο- έχετε υπόψη σας.

Βεβαίως, γι’ αυτή την κατάσταση δεν φταίει μόνο ο ΣΥ.ΡΙΖ.Α., αλλά και οι προηγούμενες κυβερνήσεις που κυβέρνησαν δεκαετίες, οι Δήμαρχοι της πόλεως των Αθηνών και πολλοί άλλοι. Όμως, κάποια στιγμή πρέπει να αφήσουν οι κυβερνώντες αυτό το παιχνίδι επίρριψης ευθυνών σε άλλους, γιατί ήδη κυβερνάτε για τρία και πλέον έτη.

Σε ότι αφορά δε το θέμα των μελετών και του συντονισμού, να πούμε ότι δεν υπάρχει κανένας συντονισμός μεταξύ των διαφορετικών επιπέδων αυτοδιοίκησης - Υπουργείο, Περιφέρεια, Δήμος - με αποτέλεσμα κανείς να μη γνωρίζει τι κάνει ο άλλος. Οι αρμόδιες υπηρεσίες θα μπορούσαν να κάνουν αυτόν τον συντονισμό και κανείς να μην δρα ανεξέλεγκτα, αλλά όχι με τον τρόπο που εσείς προτείνετε και μάλιστα τη στιγμή που έχουν πληρωθεί χιλιάδες ευρώ για να γίνουν μελέτες, που διατείνονται ότι υπάρχουν ο Υπουργός, ο Δήμαρχος ή η Περιφερειάρχης. Και εδώ τασσόμεθα κατά.

Στο άρθρο 3 για το Δ.Σ., σαφώς και τασσόμεθα κατά. Αποτελείται από οκτώ άτομα, όλα διορισμένα από την Κυβέρνηση. Πολύ βολικό για εσάς, αφού έτσι θα διορίζετε κατά το δοκούν αυτούς που σας εξυπηρετούν, αλλά αυτό δεν είναι προς όφελος του νέου φορέα ούτε και εξασφαλίζει την αξιοπιστία του, αντιθέτως τον καθιστά δέσμιο, πλήρες υποχείριο των κυβερνώντων. Είναι ένα απόλυτα κυβερνητικό όργανο. Κατόπιν αυτού, είναι εξαιρετικά δύσκολο να μας πείσετε ότι θα πετύχετε τον συντονισμό μεταξύ των διαφορετικών επιπέδων για έργα ανάπλασης ή για οποιαδήποτε άλλη δράση, αφού με τις κυβερνητικές αλλαγές θα αλλάζει και το Διοικητικό Συμβούλιο. Συνεπώς, θα συνεχίζει να υπάρχει αυτό το πολύ γνωστό και αιώνιο πλέον «ράβε-ξήλωνε».

Επίσης, δεν μπορείτε να ιδρύετε έναν φορέα για την ανάπλαση της Αθήνας - οποιουδήποτε τμήματος δεν έχει σημασία - και να υπάρχει μόνο ένας εκπρόσωπος στο Διοικητικό Συμβούλιο, δηλαδή για παράδειγμα ισάριθμη εκπροσώπηση με τον «Άγιο Σάββα» ή την Περιφέρεια. Θα πρέπει να υπάρξει αύξηση του αριθμού των εκπροσώπων βάσει ειδικού βάρους αφού αφορά το Δήμο Αθηναίων. Και εδώ τασσόμεθα κατά.

Στο άρθρο 4 σχετικά με το γνωμοδοτικό - τεχνικό συμβούλιο, πραγματικά θέλουμε να καταλάβουμε τη λειτουργία του, δεδομένου ότι υπάρχουν αρμόδιοι τόσο στο Υπουργείο όσο και στο Δήμο ή την Περιφέρεια για τα θέματα που συζητάμε. Αυτό σημαίνει ότι εκείνοι θα πρέπει να εισηγηθούν τις προτάσεις τους στο γνωμοδοτικό συμβούλιο, ώστε να παραπεμφθούν στο διοικητικό συμβούλιο ή απευθείας στο διοικητικό συμβούλιο. Πώς ακριβώς θα εμπλέκεται το γνωμοδοτικό συμβούλιο και πώς θα διασφαλίζεται ότι δεν θα υπάρχει αλληλοεπικάλυψη καθηκόντων;

Επιπλέον, να υπενθυμίσουμε πως το θέμα των τοπικών υποθέσεων το γνωρίζουν πολύ καλύτερα οι κατά τόπους αρμόδιοι και είναι κάτι που έχει διασφαλιστεί συνταγματικά, άρθρο 102 του Συντάγματος, κατά το οποίο η διοίκηση των τοπικών υποθέσεων ανήκει στους Ο.Τ.Α. Α΄ και Β΄ βαθμού, οι οποίοι έχουν διοικητική και οικονομική αυτοτέλεια. Αντιλαμβανόμαστε ότι οι αποφάσεις του δεν είναι δεσμευτικές, αλλά περισσότερο συμβουλευτικές. Σε κάθε περίπτωση, όμως, θα αντανακλούν τη στάση των πολιτικών και κυβερνητικών παραγόντων που μετέχουν σε αυτόν και ενδεχομένως να μετατραπεί σε πεδίο πολιτικών αντιπαραθέσεων. Τασσόμεθα κατά και για το άρθρο 4.

Στο άρθρο 5 σχετικά με το μετοχικό κεφάλαιο και τις μετοχές, το ότι ορίζονται οι μετοχές ως αδιαίρετες και αμεταβίβαστες δεν μας καθησυχάζει, αφού έχουμε δει τις αντίστοιχες περιπτώσεις των λοιπών Δ.Ε.Κ.Ο. που μεταβιβάστηκαν στο Τ.Α.Ι.ΠΕ.Δ. ή στο Υπερταμείο για λόγους εξυπηρέτησης του δημόσιου χρέους. Τασσόμεθα κατά και για το άρθρο 5.

Το άρθρο 6 αφορά τους πόρους. Ο φορέας θα μπορεί να συμμετέχει σε προγράμματα ΕΣΠΑ, ενώ οι πόροι θα προέρχονται από επιχορηγήσεις του προγράμματος δημοσίων επενδύσεων, περιλαμβανομένων και προγραμμάτων τεχνικής βοήθειας που συγχρηματοδοτούνται από την Ε.Ε. ή διεθνείς οργανισμούς ή εθνικούς πόρους. Το ύψος των χρηματικών ποσών δεν μπορεί να προσδιοριστεί, καθώς εξαρτάται από πολλές παραμέτρους. Αρνητική εντύπωση προκαλεί η αναφορά πως μπορούν να μεταφέρονται στην εταιρία ως πόροι τα έσοδα από τέλη ή δικαιώματα που αφορούν συναφείς σκοπούς προς την εταιρία. Αυτό πρακτικά σημαίνει πως θα μεταφέρονται ποσά από λογαριασμούς που έχουν θεσπιστεί για συγκεκριμένους σκοπούς σε αυτό το νέο φορέα, που δεν έχουν ουσιαστικά λόγο ύπαρξης και άρα κάπου αλλού θα δημιουργείται μια οικονομική «μαύρη τρύπα» και θα προκαλείται έλλειμμα. Και αυτό θα πρέπει να το επανεξετάσετε, καθώς και όλο το νομοσχέδιο, γιατί δεν θα πρέπει να θυσιαστούν για το δικό σας νέο κρατικό μόρφωμα, με αμφίβολα αποτελέσματα, χρήματα που θα μπορούσαν να χρησιμοποιηθούν σε άλλους τομείς και κυρίως προς όφελος των πολιτών.

Το άρθρο 7 αφορά τον εσωτερικό κανονισμό λειτουργίας. Είναι ένα τυπικό άρθρο. Και εδώ τασσόμεθα κατά.

Το άρθρο 8 αφορά το προσωπικό. Ορίζεται η πρόσληψη προσωπικού με σχέση εργασίας, αλλά δεν προσδιορίζεται ο ακριβής απαιτούμενος αριθμός ατόμων. Βεβαίως προβλέπεται ότι δύναται η εταιρία να στελεχωθεί από τη διαδικασία της κινητικότητας των υπαλλήλων του δημοσίου, αλλά αυτό δεν σημαίνει ότι θα γίνει αποκλειστικά από αυτούς ούτε και ότι δεν προβλέπεται βόλεμα ημετέρων. Σε σχετική ανακοίνωση, ο κ. Φλαμπουράρης που εποπτεύει την κρατική αυτή νεοσύστατη εταιρεία, είχε αναφέρει ότι το ελάχιστο απαιτούμενο προσωπικό θα προέλθει από την κινητικότητα, κάτι που θα μπορούσε να αποτελεί μία διαφανή διαδικασία ή τουλάχιστον δεν θα ήταν καταφανής η πρόθεση του βολέματος στο δημόσιο δικό τους εκλεκτών συγγενών, φίλων, υποστηρικτών και άλλων που έχουν δώσει τα διαπιστευτήρια στην παρούσα συγκυβέρνηση.

Το άρθρο 9 είναι η έναρξη ισχύος, όπου ορίζεται η άμεση έναρξη ισχύος από τη δημοσίευση στην Εφημερίδα της Κυβερνήσεως. Και εδώ τασσόμεθα κατά.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Δημητριάδης Δημήτριος, Δρίτσας Θεόδωρος, Τριανταφυλλίδης Αλέξανδρος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Μιχελογιαννάκης Ιωάννης, Μεϊκόπουλος Αλέξανδρος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Γεννιά Γεωργία, Τζάκρη Θεοδώρα, Αθανασίου Χαράλαμπος, Τσιάρας Κωνσταντίνος, Αραμπατζή Φωτεινή, Δήμας Χρίστος, Κατσανιώτης Ανδρέας, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Ζαρούλια Ελένη, Παναγιώταρος Ηλίας, Σαχινίδης Ιωάννης, Συντυχάκης Εμμανουήλ, Κανέλλη Λιάνα, Βαρδαλής Αθανάσιος, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Καλησπέρα και ευχαριστώ. Καλό μήνα σε όλους. Δεν θα τοποθετηθώ αναλυτικά. Θα αναφέρω μόνο τη θέση στη σημερινή συνεδρίαση και θα τοποθετηθώ επί του συνόλου και επί των άρθρων και για τα πάντα αύριο. Ήδη έχω κάνει αρκετές αναφορές και στην πρώτη επιτροπή, αλλά και στους φορείς. Καταψηφίζουμε το εν λόγω νομοσχέδιο επί της αρχής. Θα έχουμε τη δυνατότητα να πούμε και τους λόγους αύριο, καθώς και στην Ολομέλεια.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Προχωρούμε στους συναδέλφους μέχρι να ανέβουν οι δύο εισηγητές που δεν είναι παρόντες και βρίσκονται στην Ολομέλεια.

Τον λόγο έχει η κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Κυρία Πρόεδρε, παίρνω το λόγο διότι δεν ξέρω στην Επιτροπή αυτή τη στιγμή δεν είναι πολύς κόσμος, αλλά εν πάση περιπτώσει παίρνω το λόγο, διότι ομολογώ ότι δεν παύει η κυβέρνηση ΣΥ.ΡΙΖ.Α. – ΑΝ.ΕΛ. να μας εκπλήσσει κύριε Φλαμπουράρη. Και δεν παύει να μας εκπλήσσει, διότι ομολογώ ότι η πάγια άποψη που ήξερα εγώ τουλάχιστον της Αριστεράς ήταν ότι η Αριστερά στήριζε την Τοπική Αυτοδιοίκηση. Στήριζε την αυτοτέλεια της Τοπικής Αυτοδιοίκησης, ζήταγε τουλάχιστον ιστορικά βεβαίως προ της κυβερνήσεώς σας περισσότερους πόρους, για την Αυτοδιοίκηση και εν πάση περιπτώσει περισσότερες αρμοδιότητες.

Δεν φανταζόμουν, λοιπόν, ποτέ και ομολογώ ότι με εκπλήξατε εξαιρετική δυσάρεστα, βλέποντας αυτό το νομοσχέδιο, το οποίο ιδεολογικά είναι ακριβώς στον αντίποδα. Είναι η δεύτερη παρέμβασή σας μετά από αυτή που κάνατε με την απλή αναλογική, η οποία στοχεύει συνειδητά στη διάλυση της Τοπικής Αυτοδιοίκησης. Δεν ξέρω ποιος είναι ο στόχος σας κ. Φλαμπουράρη, αλλά το αποτέλεσμα είναι μετά βεβαιότητος αυτό.

Σε κανένα μέρος του κόσμου δεν υπάρχει παράλληλος δήμος, παραδήμος, διότι αυτό κάνετε με το νομοσχέδιό σας. Παίρνετε αρμοδιότητες και κάνετε μια θεσμική παρέμβαση που ουσιαστικά υποβαθμίζει το Δήμο Αθηναίων. Και επιτρέψτε μου επειδή από τους παριστάμενους η μόνη που έχω υπηρετήσει στο Δήμο Αθηναίων είμαι εγώ να σας το εξηγήσω με πολλά λόγια αυτό το οποίο κάνετε. Αντί να ενισχύσετε προς την κατεύθυνση του μητροπολιτικού δήμου που ήταν πάγιο αίτημα της Τοπικής Αυτοδιοίκησης, εδώ και πολλά χρόνια και του Δήμου Αθηναίων, κάνετε μία παράλληλη δομή 100% κρατική. Ονομάστηκε πριν από συναδέλφους παράλληλη μια Δ.Ε.Κ.Ο.. Μια Δ.Ε.Κ.Ο., στην οποία παίρνετε αρμοδιότητες από το Δήμο Αθηναίων, τις χρηματοδοτείτε σε αυτόν τον παραδήμο με έναν τρόπο, ο οποίος είναι εξαιρετικά φλου αυτή τη στιγμή, δεν ελέγχεστε πλήρως από το δημόσιο λογιστικό και ανακαλύψατε ω του θαύματος μια καινούργια έκφραση που μόνο ο ΣΥ.ΡΙΖ.Α. μπορεί. Αλλά δεν θα μας ξεφύγετε εδώ, έχετε υπόψιν σας ότι θα το παρακολουθήσουμε από πολύ κοντά, διότι βλέπουν τα μάτια μας πολλά αυτόν τον καιρό. Αναπλάσεις λέει, οι αναπλάσεις είναι υπόθεση της ιδιωτικής οικονομίας. Βεβαίως, η Κυβέρνηση δίνει το δικό της ορισμό στην ιδιωτική οικονομία. Για εσάς ιδιωτική οικονομία είναι η οικονομία που δουλεύει με χρήματα των φορολογούμενων, για λογαριασμό της Κυβέρνησης. Στην πράξη η νέα εταιρεία θα δουλεύει με δημόσιο χρήμα, το οποίο θα παίρνει κατά ανάθεση, αποσπώντας χρήματα από άλλους φορείς π.χ. έως και στα δημοτικά τέλη.

Δημιουργείτε απίστευτα νομικά προβλήματα. Σε αυτό είναι η ειδικότητά σας, έχετε λαμπρή προϋπηρεσία. Φαντάζομαι ότι θα το ανακαλύψετε και αυτό στο δρόμο, αλλά αφού έχετε διορίσει και αφού έχετε κάνει ζημιά. Στερείτε πόρους από τους φορείς που έχουν την πραγματική αρμοδιότητα για την πόλη με βάση το Σύνταγμα και με βάση τη θεμελιώδη ευρωπαϊκή αρχή της επικουρικότητας, αποδυναμώνετε το πρόγραμμα δημοσίων επενδύσεων της Αυτοδιοίκησης και στο τέλος η εταιρία αυτή έχοντας κάνει όλα αυτά θα ασχοληθεί με θέματα που είναι ξεκάθαρα αρμοδιότητας της Τοπικής Αυτοδιοίκησης. Δηλαδή, δημιουργείται μια άχρηστη παράλληλη δομή που θα σπαταλά δημόσιο χρήμα αδιαφανώς. Αδιαφανώς, το τονίζω και το υπογραμμίζω. Ακόμη δίνετε σε μια περιοχή που ήδη εξελίσσεται - αν δεν το ξέρετε φαντάζομαι θα σας το είπε ο Δήμαρχος Αθηναίων - μια ολοκληρωμένη αστική παρέμβαση με ευθύνη του Δήμου Αθηναίων. Θυμίζω το ολοκληρωμένο σχέδιο αστικών παρεμβάσεων υπογραφή από 17 υπουργεία το 2014, με βάση το οποίο εκπονήθηκε πρόγραμμα ολοκληρωμένων χωρικών επενδύσεων. Το σχέδιο υποβλήθηκε στην Περιφέρεια Αττικής και εγκρίθηκε η χρηματοδότησή του από ευρωπαϊκούς πόρους. Έτσι δρομολογήθηκαν και υλοποιούνται σήμερα έργα στο ιστορικό κέντρο της πρωτεύουσας. Φυσικά λησμονείτε ότι και η Κυβέρνησή σας, η δική σας Κυβέρνηση το 2017 έβγαλε πρόγραμμα ΕΣΠΑ 50 εκατομμυρίων ευρώ για αξιοποίηση ξεχασμένων ακινήτων που έχουν στην ιδιοκτησία τους οι δήμοι. Γιατί, λοιπόν, αναθέτετε στη νέα εταιρία το ίδιο έργο, το οποίο ουσιαστικά έχετε βγάλει σε πρόγραμμα του ΕΣΠΑ; Επιπλέον, το νέο μόρφωμα θα μπορεί ελεύθερα να υλοποιεί παρεμβάσεις στη πρωτεύουσα χωρίς πρόγραμμα και θεσμικό πλαίσιο, χωρίς οικονομοτεχνικές μελέτες και μελέτες σκοπιμότητας.

Τέλος, δεν χρειάζεται να το πω αυτό γιατί και αυτό είναι ειδικότητά σας, με το νομοσχέδιο διογκώνεται ακόμα περαιτέρω το πελατειακό κράτος καθώς η εταιρία θα μπορεί να συνάπτει συμβάσεις αορίστου, ορισμένου χρόνου, έμμισθης εντολής και μίσθωσης έργου. Για να το πούμε ξεκάθαρα, θα υλοποιεί έργα προσλαμβάνοντας με μίσθωση έργου προσωπικό άλλης εταιρίας ακόμα και ιδιωτικής και φυσικά ούτε λόγος για την σύνθεση του Δ.Σ. και την αμοιβή του διευθύνοντος συμβούλου. Αυτά θα τα ρυθμίσετε με υπουργικές αποφάσεις, άλλωστε και αυτό όπως γνωρίζουμε είναι η ειδικότητά σας όταν θέλετε να βολέψετε κόσμο.

Κυρίες και κύριοι συνάδελφοι, αναρωτιέμαι μήπως η Κυβέρνηση μέσα σε αυτό το νομοσχέδιο προσπαθεί να πατρονάρει και να στείλει και ένα μήνυμα στους διάφορους καταληψίες, διότι στο νομοσχέδιο εμπεριέχεται η σκοτεινή διάταξη που δίνει στην εταιρία το προνόμιο εντός των ορίων του Δήμου κατά παρέκκλιση κάθε άλλης διάταξης να αξιοποιεί εγκαταλελειμμένα κενά ή ανενεργά κτίρια με τη σύμφωνη γνώμη και σε συνεργασία με τους ιδιοκτήτες νομείς, κατόχους ή τους αρμόδιους διαχειριστές τους. Τι σημαίνει ακριβώς στα ελληνικά για να το καταλάβω και εγώ «αρμόδιος διαχειριστής»; Γιατί υποκαθιστά το «νόμιμος ιδιοκτήτης»;

Είναι σαφές ότι το παρόν νομοσχέδιο εντάσσεται στην γενικότερη πολιτική της Κυβέρνησης, που θέλει μια αυτοδιοίκηση αποδυναμωμένη και παραλυμένη. Σε συνδυασμό, όπως σας είπα, με το νομοσχέδιο της απλής αναλογικής έχετε σκοπό τους πολιτικούς και κομματικούς σας σχεδιασμούς να τους υλοποιήσετε με μορφές παράλληλων δομών. Αυτό κάνετε κύριε Σπίρτζη, ετοιμάζετε ένα ευρύτερο κράτος, το οποίο προσπαθείτε να δημιουργήσετε, το οποίο δεν θα ελέγχεται, δεν θα έχει ψηφιστεί από τους δημότες του Δήμου Αθηναίων και έτσι δια αυτού του τρόπου θα ελέγξετε, όσο μπορείτε και για όσο καιρό μπορείτε, μέχρι να προκύψουν οι αλλαγές, την Τοπική Αυτοδιοίκηση.

Κύριοι Υπουργοί, αυτό το οποίο κάνετε είναι «έγκλημα». Είναι «έγκλημα» για την Αυτοδιοίκηση. Εμείς στο Δήμο Αθηναίων έχουμε ιστορία όπου και αναπλάσεις ξέραμε να κάνουμε και προγράμματα ξέραμε να κάνουμε. Γι’ αυτό κάτι που ανάφερε πριν ο κ. Δημαράς δεν έχει βάση. Και τα προγράμματα του Δήμου Αθηναίων λειτούργησαν, άλλοτε καλύτερα, άλλοτε χειρότερα - δεν υπάρχει καμία αμφιβολία - οποτεδήποτε το κεντρικό κράτος ήθελε να δώσει αρμοδιότητες στο Δήμο. Η αρμοδιότητα του εθνικού κήπου δόθηκε επί των ημερών μου, μετά από ισχυρότατη παρέμβαση - ήσασταν τότε φίλος της Κυβερνήσεως, κύριε Σπίρτζη, αν θυμάμαι καλά - στον τότε Πρωθυπουργό του ΠΑ.ΣΟ.Κ., ώστε να μεταφερθεί η αρμοδιότητα στο Δήμο. Αυτό που σήμερα ο Δήμος Αθηναίων χρειάζεται είναι να πάρετε την απόφαση και να μεταφέρετε τις αρμοδιότητες. Να μεταφέρετε τις αρμοδιότητες των χώρων. Ο Δήμος Αθηναίων έχει τη δυνατότητα. Δώστε του πόρους, δώστε του τις αρμοδιότητες και δεν χρειάζεται καμία παράλληλη εταιρεία να το κάνει. Οι παράλληλες εταιρείες θα δυσκολέψουν, θα μπερδέψουν, θα βάλουν το κράτος σε αρμοδιότητες του Δήμου και το αποτέλεσμα θα είναι, απλούστατα, μία «παραλυμένη» δημοτική Αρχή, όποια και να είναι αυτή.

Από μία κυβέρνηση, η οποία θεωρητικώς ονομάζεται Κυβέρνηση που επιθυμεί να στηρίξει την Αυτοδιοίκηση, περίμενα, τουλάχιστον, να μην κάνει μία προσπάθεια να εμφανιστεί αναίσχυντα μπροστά στους δημότες του Δήμου Αθηναίων, λέγοντάς τους ότι η ψήφος τους και η άποψή τους δεν ενδιαφέρει καθόλου την κυβερνητική δομή και τις αποφάσεις της.

Ευχαριστώ πολύ.

ΧΑΡΑ ΚΑΦΑΝΤΑΡΗ ( Πρόεδρος της Επιτροπής): Τον λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ: Ευχαριστώ πολύ, κυρία Πρόεδρε. Θα μπορούσα να συμφωνήσω με την κυρία Μπακογιάννη, εάν δεν τυχαίνει να γνωρίζει πολύ καλά και η ίδια, όπως και εγώ λόγω ενασχόλησης, και η ίδια πολύ περισσότερο, διότι υπήρξε και Δήμαρχος Αθηναίων και Υπουργός Πολιτισμού, ότι τα σημαντικότερα έργα αστικών αναπλάσεων και ενοποιήσεων αρχαιολογικών χώρων έγιναν από μία Ανώνυμη Εταιρεία που συνεστήθη το 1997 ως Α.Ε. με δεκαετή διάρκεια και διελύθη «βιαίως» το 2014.

Απ' αυτό το βήμα καλώ τους αρμόδιους Υπουργούς να περιλάβουν στη νομοθέτηση, όπως ο «Οργανισμός Αναπλάσεων Αθήνας» να παραλάβει όλο το αρχείο και την αποκείμενη τεχνογνωσία της «Εταιρείας Ενοποίησης Αρχαιολογικών Χώρων και Αναπλάσεων». Έτσι ήταν ολόκληρη ονομασία και δεν αφορούσε μόνο τους αρχαιολογικούς χώρους. Είχε προχωρήσει και σε προκήρυξη διαγωνισμών και σε υλοποίηση των βραβείων των διαγωνισμών σε αστικούς χώρους της Αθήνας που δεν ήταν αρχαιολογικοί.

Έχω, λοιπόν, να πω, ότι σε κάποια κομβικά σημεία μεγάλης τεχνικής δυσκολίας και μεγάλης ιστορικής σημασίας για την ανάπλαση του μητροπολιτικού χώρου των Αθηνών, η εμπειρία -και μιλώ πολιτικά- είναι ότι οι υφιστάμενοι θεσμοί έχουν δυσκαμψία και δυσκολίες. Γι' αυτό το ελληνικό κράτος έχει μερικές φορές την ευφυία και την τόλμη, δυστυχώς λίγες, να θεσμοθετεί κάποιους οργανισμούς και να τους προικοδοτεί με ένα ευέλικτο θεσμικό πλαίσιο της Ανωνύμου Εταιρείας, που είναι ένα από αυτά, για να μπορούν να προχωρήσουν στο έργο τους χωρίς τα «βαρίδια» της γραφειοκρατίας της δημόσιας διοίκησης, αλλά με όλες τις ευθύνες και τις εποπτείες από την εκτελεστική εξουσία, από τους εκλεγμένους πολιτικούς. Το αν δεν εφαρμόζεται πάντα σωστά η βούληση του νομοθέτη και αν στην πορεία γίνονται κακές διαχειρίσεις είναι άλλη ιστορία.

Το «Φεστιβάλ Αθηνών» είναι Α.Ε.. Η Ε.Ρ.Τ. είναι Α.Ε. και έχουμε και άλλες Ανώνυμες Εταιρείες, οι οποίες, λίγο-πολύ, λειτουργούν πιο ευέλικτα και πιο αποτελεσματικά προς όφελος του δημοσίου συμφέροντος. Λοιπόν, δεν είναι επιχείρημα αυτό. Επιχείρημα είναι να υπάρχει θεσμική συνέχεια, να υπάρχει συνέχεια μνήμης. Κατά την προσωπική μου εκτίμηση ο Οργανισμός Ανάπλασης της Αθήνας είναι υπό ετέρα μορφή σε άλλη συγκυρία συνέχιση της Ενοποίησης Αρχαιολογικών Χώρων και Αναπλάσεων της Αθήνας Α.Ε. (Ε.Α.Χ.Α. Α.Ε.) και θα πρέπει να αξιοποιήσει όλη την μνήμη, όλα τα έργα, όλη την εμπειρία και όλο το τεράστιο αρχείο πολλών ιδεών, οι οποίες διατυπώθηκαν και δεν υλοποιήθηκαν στον καιρό τους. Η τελευταία διευθύντρια η κυρία Ντόρα Γαλάνη, δημοσίως το 2015, εξεδήλωσε την αγωνία της για την τύχη αυτού του πολύτιμου υλικού και αυτής της πολύτιμης εμπειρίας, νομίζω ότι οι Υπουργοί είναι πολύ εύκολο να τη βρουν και να πάρουν τις κατάλληλες οδηγίες. Η δε κυρία Μπακογιάννη, η οποία γνωρίζει πρόσωπα και πράγματα, θα μπορούσε περί αυτού να ρωτήσει τον προτελευταίο Πρόεδρο της Ε.Α.Χ.Α. Α.Ε., τον κ. Κυριάκο Γριβέα - που νομίζω ήταν επί 6 με 7 χρόνια Πρόεδρος – όπου γνωρίζει τα πράγματα και ήταν και διευθυντής πολιτικού γραφείου του αειμνήστου πατρός της, του κ. Κωνσταντίνου Μητσοτάκη, διηύθυνε αυτή την Ανώνυμη Εταιρεία και νομίζω ήταν την ίδια εποχή και θα συνυπήρξαν κατά τη δημαρχία της κυρίας Μπακογιάννη το 2004. Δεν συμπέσατε; Εντάξει με συγχωρείτε. Εν πάση περιπτώσει αυτό που θα ήθελα να πω είναι αυτό το αίτημα προς τους νομοθετούντες Υπουργούς, το δεύτερο είναι το είπε και ο Εισηγητής του κόμματός μας, ο κ. Δημαράς, υπάρχει μία διατύπωση κατά παρέκκλιση κάθε κείμενης διάταξης εδώ θα πρέπει σαφώς και εγγράφως να διατυπωθεί ότι με σεβασμό στον αρχαιολογικό νόμο είναι ένας βαρύς σοβαρός ο αρχαιολογικός νόμος, ο οποίος έχει διασώσει πάρα πολλά πράγματα όχι μόνο στην Αθήνα κατά την διάρκεια των μεγάλων μητροπολιτικών έργων και του Μετρό και της ενοποίησης και όσων μεγάλων έργων γίνονται στην Αθήνα με σεβασμό προς τον αρχαιολογικό νόμο ρητά διατυπωμένο και συναρμοδιότητα της αρχαιολογικής υπηρεσίας.

Τέλος, νομίζω ότι στις ημέρες που μένουν οι Υπουργοί θα λάβουν το πλήθος των χρήσιμων παρατηρήσεων και βελτιώσεων που και οι φορείς κατέθεσαν καθώς και ο δικός μας εισηγητής και οι άλλοι εισηγητές, ώστε να προχωρήσουν σε μία σύνθεση με θωράκιση του νομοθετικού πλαισίου που θα διέπει τον καινούργιο οργανισμό, διότι ο ρόλος του θα είναι ιστορικός. Πιστεύω ότι δεν έπρεπε να διαλυθεί τότε η Ε.Α.Χ.Α. Α.Ε.. Διελύθη βιαίως το 2014 για συρρίκνωση του δημόσιου τομέα, υποτίθεται της Γενικής Κυβέρνησης, για να γλιτώσουν 28 θέσεις εργασίας. Αναγκαζόμαστε γιατί η ανάπλαση των Αθηνών δεν θα τελειώσει ποτέ στον ορατό χρόνο στον προβλεπτό χρόνο. Είναι μία συνέχιση λοιπόν αυτή που θα πρέπει να αξιοποιηθεί όλη αυτή η εμπειρία, το νομοθετικό πλαίσιο και οι λειτουργίες αυτές του οργανισμού που θα πρέπει να είναι διαφανείς στέρεες και με διάρκεια. Πιστεύω και εγώ ότι η 30ης διάρκεια ίσως είναι υπερβολική. Η Ε.Α.Χ.Α. Α.Ε. έχει ξεκινήσει με 10 χρόνια και έγινε ανανέωση. Μπορεί να προβλεφθεί και αυτό στο Διοικητικό Συμβούλιο αντί να περιέχεται ένα μέλος εξ οφίτσιο από το Νοσοκομείο Άγιος Σάββας. Θα μπορούσε να προβλεφθεί κάτι πιο ευέλικτο, γιατί δεν θα τελειώσει με την ανάπλαση των προσφυγικών. Θα βρεθεί αντικείμενο καλοπίστως από οποιουσδήποτε είναι στις κυβερνήσεις σε 5 ή σε 10 ή σε 20 χρόνια, ο Δήμος θα έχει σχέδια, ο Δήμος θα έχει προτάσεις. Σας υπενθύμισα την περίπτωση κυρία Μπακογιάννη της Ε.Α.Χ.Α. Α.Ε.. Δεν θέλετε να το καταλάβετε.

Ευχαριστώ πολύ.

ΝΤΟΡΑ ΜΠΑΚΟΓΙΑΝΝΗ: Θέλω το λόγο, επειδή αναφέρθηκε σε εμένα ο κ. Ξυδάκης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα τοποθετηθεί ο κ. Λαζαρίδης και μετά θα σας δώσω δύο λεπτά.

Τον λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ, κυρία Πρόεδρε. Κυρίες και κύριοι συνάδελφοι, συζητάμε σήμερα μετά την ακρόαση των φορέων, όπου ακούστηκαν απόψεις για τον καλύτερο συντονισμό σε όλα τα επίπεδα, προκειμένου να συντεθεί ένα ολοκληρωμένο σχέδιο για την αναβάθμιση της Αθήνας. Η «Σύσταση φορέα αναπλάσεων της πόλης των Αθηνών» στοχεύει ακριβώς σ' αυτό. Διεκδικεί, να λειτουργήσει ως συντονιστικό κέντρο, ως ο αποδέκτης τόπος που θα συγκεντρωθούν και θα συνδεθούν οργανικά οι αναγκαίοι παράγοντες. Η κοινή βάση, γι' αυτό υπάρχει.

Όλοι οι φορείς, λοιπόν, που κλήθηκαν αναγνωρίζουν την ανάγκη για επέμβαση στον αστικό ιστό της Αθήνας με σκοπό να βελτιωθεί η ποιότητα ζωής των κατοίκων, να αναβαθμιστεί και να διασωθεί η κτιριακή κληρονομιά της πόλης, κυρίως σε μέρη με μεγάλη εγκατάλειψη. Χρειάζεται, λοιπόν, η άμεση ενεργοποίηση όλων, προκειμένου η πόλη να γίνει ελκυστικότερη, φιλικότερη, να λυθούν ζητήματα, που έχουν να κάνουν με την προστασία της κατοικίας, με την προσβασιμότητα, ώστε να επωφεληθούν όλοι οι πολίτες, κάτοικοι, έμποροι, επιχειρηματίες και, φυσικά, οι υποδεχόμενοι από την πόλη φιλοξενούμενοι, επισκέπτες τουρίστες. Η άνοδος του τουρισμού στην Αθήνα είναι συνεχής και ποιοτική και οφείλουμε σαν Κράτος να επωφεληθούμε απ’ αυτήν και να τη στηρίξουμε. Οφείλουμε, δηλαδή, να στηρίξουμε τις νέες προτάσεις επιχειρηματικότητας, να τις τονώσουμε και να τις ενισχύσουμε. Η πρότασή μας, για να επιτευχθεί κάτι τέτοιο, για τη γρήγορη επίλυση των όποιων προβλημάτων προκύψουν, είναι ο καλύτερος συντονισμός των διαφορετικών φορέων που θα συμμετάσχουν και επειδή στεκόμαστε ανάμεσα σε τρεις φορείς, Κυβέρνηση, Περιφέρεια και Δήμο, οι τρεις αυτοί φορείς, όταν δημιουργηθεί ο νέος φορέας, πρέπει να εκπροσωπηθούν ισάξια και στοχευμένα. Το Γνωμοδοτικό Τεχνικό Συμβούλιο πρέπει να ενισχυθεί από ειδικούς στη χωροταξία και την πολεοδομία και είμαστε βέβαιοι πως κάτι τέτοιο θα γίνει.

Κυρίες και κύριοι συνάδελφοι, δε μπορούμε παρά να χαιρετίσουμε την προσπάθεια της Κυβέρνησης να συντονίσει το ζήτημα των αναπλάσεων, να εκκινήσει δράσεις για την αποκατάσταση διατηρητέων κτιρίων και νεοτέρων μνημείων, ν’ αξιοποιήσει εγκαταλειμμένα κτίρια και να προωθήσει δράσεις υπέρ όλων των πολιτών. Ο σχεδιασμός της αναμόρφωσης του ιστορικού κέντρου της Αθήνας είναι ο μεγάλος στόχος και ο συντονισμός σε τέτοιου μεγέθους επεμβάσεις κρίνεται απαραίτητος για το καλύτερο δυνατό αποτέλεσμα. Να επανακινηθεί η εμπορική δραστηριότητα στο κέντρο, όπως αξίζει στην Αθήνα, και ν’ αποτελέσουν τα έργα υποδομής και αναπλάσεων στο λεκανοπέδιο Αττικής έναν από τους ισχυρούς μοχλούς για την έξοδο από την κρίση και την ενίσχυση της οικονομίας, αλλά και της κοινωνικής συνοχής. Οι παρεμβάσεις δεν γίνονται αποσπασματικά και μεμονωμένα, αλλά εντάσσονται σε μια ευρύτερη πολιτική αναπλάσεων, και να αποκτήσει η καρδιά της πρωτεύουσας νέους ρυθμούς ζωής.

Οι Ανεξάρτητοι Έλληνες στηρίζουμε επί της αρχής το νομοσχέδιο, προκειμένου να εξασφαλισθεί για τη νεοσύστατη εταιρεία, η θεσμική αρτιότητα και η οικονομική βιωσιμότητα, που θα εξασφαλίσει το σημαντικό έργο της.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει η κυρία Μπακογιάννη, που ζήτησε, να απαντήσει.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Ευχαριστώ πάρα πολύ, κυρία Πρόεδρε. Να απαντήσω στον κ. Ξυδάκη. Η ενοποίηση των αρχαιολογικών χωρών της Αθήνας ήταν πολύ συγκεκριμένο έργο. Ξεκίνησε επί υπουργίας Πολιτισμού δικής μου. Τότε κατατέθηκαν οι πρώτες προτάσεις στην Ε.Ε. και για πρώτη φορά θεωρήθηκε επιλέξιμη η δαπάνη για αρχαιολογικούς χώρους. Ήταν αρχαιολογικοί χώροι και μέσα στους αρχαιολογικούς χώρους, βεβαίως, έγινε η γενικότερη ανάπλαση, πριν των δύο υπογειοποιήσεων, οι οποίες εκκρίθηκαν κάποια στιγμή ότι δεν έπρεπε, να γίνουν, γιατί ήταν πολυδάπανες. Όλο, όμως το υπόλοιπο έργο είχε σαφή ταυτότητα. Ολοκληρώθηκε αυτό επί δημαρχίας δικής μου με την αγορά της κορεάτικης αγοράς και το τέλος του έργου αυτού.

Θα μπορούσαμε να είχαμε συνεχίσει εκεί. Δεν διαφωνώ μαζί σας. Θα μπορούσαμε να είχαμε συνεχίσει, αλλά το συγκεκριμένο έργο, πάλι, δηλαδή, την υπογειοποίηση για την οποία μιλούσαμε πάρα πολύ καιρό, του δρόμου που ενώνει το Κεραμεικό με το Γκάζι. Αυτό, εγώ, το ήθελα πάρα πολύ, δεν είχαμε τα λεφτά, δεν μπορέσαμε να το κάνουμε. Αλλά, αυτό είναι πολύ συγκεκριμένο πράγμα. Είναι συγκεκριμένο έργο με ταυτότητα.

Άκουσα, τώρα, τον συγκυβερνήτη σας εδώ, να μιλάει περί αναπλάσεις και λοιπά. Θα κάνει αυτή η Εταιρεία αναπλάσεις. Αυτό, κύριοι, είναι δουλειά του Δήμου Αθηναίων. Με ποια προτεραιότητα θα γίνουν οι αναπλάσεις. Πού θα γίνουν οι αναπλάσεις; Ποιος αποφασίζει; Αποφασίζει το Δημοτικό Συμβούλιο του Δήμου Αθηναίων είτε σας αρέσει είτε δεν σας αρέσει. Δεν είναι θέμα της οποιασδήποτε εταιρείας, η οποία θα αποφασίσει ερήμην του Δημοτικού Συμβουλίου του Δήμου Αθηναίων. Ο Δήμος Αθηναίων θα αποφασίσει εάν σε μια υποβαθμισμένη περιοχή θέλει να κάνει ανάπλαση. Ο Δήμος Αθηναίων θα αποφασίσει που θα πάνε τα λίγα λεφτά που κάθε φορά θα υπάρχουν. Ο Δήμος Αθηναίων θα δώσει το στίγμα για το σύνολο των δράσεων. Γι' αυτό υπάρχει Δήμος Αθηναίων. Ο Δήμος Αθηναίων δεν υπάρχει μόνο για να μαζεύει τα σκουπίδια κατά την αντίληψη της Κυβέρνησης. Ο Δήμος Αθηναίων μαζεύει και σκουπίδια, αλλά προχωρεί και σε όλα τα έργα...

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): *(Ομιλεί εκτός μικροφώνου)*

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Κύριε Φλαμπουράρη, ελάτε τώρα. «Έλα παππού μου να σου δείξω τα αμπελοχώραφά σου», τώρα. Εσείς ασχολείστε με το ευάρεστο αυτό έργο δύο χρόνια. Αφήστε και εμάς που ασχολούμαστε τουλάχιστον 15 χρόνια.

Επιτρέψτε μου να σας πω ότι αυτό που κάνετε είναι ένα έκτρωμα. Και παρά την φιλότιμη προσπάθεια την οποία έκανε ο κ. Ξυδάκης να σας υποστηρίξει, δεν έχει καμία, μα καμία, σχέση με την Ε.Α.Χ.Α. Α.Ε.. Καμία. Δεν ξέρετε τι θέλετε να κάνετε. Δεν έχετε πρόγραμμα. Δεν έχετε σχέδιο. Δεν ξέρετε τι μελέτες θέλετε να κάνετε. Κάνετε μια εταιρεία γενικώς, και ό,τι ήθελε προκύψει. Ε, στο γενικώς, σας διαβεβαιώ, με όσα μπορεί κανένας να σούρει του Δήμου Αθηναίων είναι πολύ καλύτερος από εσάς για να αποφασίσει για τους Αθηναίους.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Εσείς, πού ξέρετε, ότι εμείς δεν ξέρουμε; Και το λέτε; Δεν καταλαβαίνω αυτή τη στάση.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Έχετε «κατεβεί» Δημοτικός Σύμβουλος, κύριε Φλαμπουράρη, και δεν το ήξερα; Έχετε ασχοληθεί με τον Δήμο Αθηναίων, και δεν το ήξερα;

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Πολύ έχω ασχοληθεί, πάρα πολύ.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Ναι; Ε, δεν το πήρα είδηση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Φλαμπουράρης.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Όχι, όμως, επί της δημαρχίας σας. Όχι επί της δημαρχίας σας. Έχω ασχοληθεί πολύ.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Δεν πειράζει, ήταν άλλοι επί της δημαρχίας μου, όταν ο ΣΥ.ΡΙΖ.Α. ήταν κόμμα της Αριστεράς.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Αλλά, δεν ρωτάω για αυτό. Ρωτάω για κάτι άλλο. Από πού γνωρίζετε; Κατά τη γνώμη μου με στόμφο αλλά και με ένα βαθμό αυθάδειας.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Αυθάδεια;

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Ναι, ναι, με σαφήνεια το λέω, έτσι όπως μου μιλήσατε ότι εμείς δεν ξέρουμε τίποτα. Εσείς τα ξέρετε όλα.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Δεν είπα εγώ ότι δεν ξέρετε τίποτα.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Αυτό είπατε.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Είπα, ότι αυτό το οποίο κάνετε είναι ένα έκτρωμα και ότι βάλλεται ευθέως κατά της Αυτοδιοίκησης.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Άλλο αυτό. Είπατε, ότι δεν ξέρουμε τι θέλουμε να κάνουμε. Ακούτε τι είπατε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μιλάει ο κ. Φλαμπουράρης να μην διακόπτετε.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Είπα ότι αυτό το σχέδιο νόμου, το οποίο καταθέτετε, δεν καταθέτετε κανενός είδους στόχευση, κανενός είδους μελέτες. Αυτό λέω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μιλήσατε, κυρία Μπακογιάννη, αφήστε τον κ. Υπουργό να μιλήσει.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Είπατε, ότι δεν ξέρουμε τι θέλουμε να κάνουμε. Δεύτερον. Ότι δεν ξέρουμε πώς θα το κάνουμε. Εδώ να πω, ότι δεν λέγονται αυτά μέσα σε ένα νομοθέτημα.

Αυτό που σας είπα, δεν ήσασταν την άλλη φορά εδώ, θέλετε με το ζόρι να πείτε ότι θέλουμε ένα «ακυρώσουμε» τον Δήμο της Αθήνας. Κάνετε μεγάλο λάθος. Εάν δείτε και το Σχέδιο Ολοκληρωμένη Ανάπτυξης (Σ.Ο.Α.) που έχουν υπογράψει οι 17 Υπουργοί - όταν εσείς ήσασταν κυβέρνηση - ήταν ένα Σ.Ο.Α. που σε όλα τα θέματα αναφέρεται ότι είναι συναρμόδια διάφορα Υπουργεία. Εάν, λοιπόν, με τα συναρμόδια Υπουργεία δεν υπάρξει ένας συντονισμός, καταλαβαίνετε ότι θα έχουμε αυτά τα αποτελέσματα που έχουμε μέχρι σήμερα.

Μη ξεχνάτε, κυρία Μπακογιάννη, παρότι ήσασταν δεν ξέρω πόσα χρόνια δήμαρχος και επί 40 χρόνια κυβερνάτε αυτή την πόλη και αυτή την χώρα, εσείς οι ίδιοι μιλάτε, ότι είναι μια αβίωτη πόλη η Αθήνα, εσείς μιλάτε ότι δεν μπορείτε να περάσετε από το κέντρο της Αθήνας, εσείς μιλάτε για διάφορα πράγματα για τα οποία είσαστε εσείς υπεύθυνοι.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Για τα Εξάρχεια θέλετε να πείτε, κύριε Φλαμπουράρη;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ, κυρία Μπακογιάννη αφήστε τον κ. Υπουργό να ολοκληρώσει. Σας παρακαλώ.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Μην συγχίζεστε, κυρία Πρόεδρε. Μη συγχίζεστε. Οι Επιτροπές είναι επιτροπές διαλόγου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρία Μπακογιάννη, ο Υπουργός δεν διακόπτεται. Τρεις φορές έχετε μιλήσει, αφήστε να ολοκληρώσει.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Δυστυχώς, πρέπει να τα ακούσετε, διότι έχετε πάρει μια φόρα εσείς οι οποίοι φέρατε την Αθήνα σε αυτά τα χάλια, όπως η ίδια λέτε. Εσείς τα φέρατε. Εσείς ήσασταν δήμαρχοι και εσείς ήσασταν κυβερνήτες αυτής της χώρας. Εμείς τώρα προσπαθούμε να συντονίσουμε τα ασυντόνιστα μέχρι τώρα, για να μπορέσει αρχικά να αναδειχθεί και η ικανότητα και η δυνατότητα που έχει και ο Δήμος και η Περιφέρεια και οι κοινωνικοί φορείς. Εσείς αρχίζετε μια πολεμική, η οποία δεν δικαιολογείται από ανθρώπους, οι οποίοι έχουν τη στοιχειώδη νοημοσύνη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Δεν μπορούμε να φτάσουμε το εγκεφαλικό σας πηλίκον, κύριε Φλαμπουράρη. Προσπαθούμε, αλλά έχουμε ατυχήσει.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Εκπλήσσομαι πραγματικά. Θέλει θάρρος να μιλάει κανείς έτσι γι’ αυτό το νομοθέτημα, όταν έχει πλήρη και εκατό τοις εκατό την ευθύνη, μαζί με τον εκπρόσωπο της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. που έφυγε, για τα χάλια αυτής της πόλης.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Και θα το σώσετε με μια εταιρεία σαν κι αυτή; Ντροπή σας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κύριος Σπίρτζης.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Ακούσαμε και σε αυτήν τη φάση της συζήτησης της Επιτροπής μια κριτική, ιδίως, από την Αξιωματική Αντιπολίτευση. Θα ήθελα να πούμε μερικά πράγματα που τα είπαμε και στην πρώτη διαδικασία. Ακούμε ότι κάνουμε έναν φορέα για να καπελώσουμε το Δήμο Αθηναίων. Ρώτησα και κατά την προηγούμενη συνεδρίαση να μου πείτε για μια αρμοδιότητα που παίρνουμε από τον Δήμο Αθηναίων και τη μεταφέρουμε στην Α.Ε.. Δεν πήραμε απάντηση. Γιατί πολύ απλά δεν υπάρχει καμία αρμοδιότητα του Δήμου Αθηναίων που να φεύγει από το Δήμο και να έρχεται στην Α.Ε..

Ακούμε ότι κάνουμε ένα πραξικόπημα ότι υποβαθμίζουμε το ρόλο του Δήμου, όπως ανέφερε ο κύριος Μπούρας. Επίσης, ότι κάνουμε νέες υπηρεσίες και διάφορα άλλα ωραία. Δεν γίνεται τίποτα τέτοιο. Είναι συνήθης τακτική της Ν.Δ. να στρεβλώνει οτιδήποτε πάει να γίνει από την Κυβέρνηση. Θα επαναλάβω τι πάμε να κάνουμε. Θα ήταν πραγματικά πολύ θετικό η Ν.Δ. να προσπαθήσει να εισφέρει στο πως θα το κάνουμε καλύτερα. Άκουσα και την κυρία Μπακογιάννη και θα συμφωνήσω μαζί της ότι η Ν.Δ. έχει ιστορία στο Δήμο Αθηναίων. Φαίνεται αυτή η ιστορία. Ήταν μια από τις ωραιότερες ευρωπαϊκές πόλεις και με ευθύνη της παράταξής σας έγινε όπως έγινε. Με ευθύνη της παράταξής σας είναι η μόνη ευρωπαϊκή πρωτεύουσα που δεν διατήρησε την πολιτιστική της κληρονομιά και η μόνη ευρωπαϊκή πρωτεύουσα της οποίας οι συνοικίες, αντί να έχουν τα κτίρια που υπήρχαν στο μεσοπόλεμο, γκρεμίστηκαν με τη μέθοδο της αντιπαροχής. Είναι η μόνη ευρωπαϊκή πρωτεύουσα που στα πεζοδρόμια δεν μπορούν να έχουν προσβασιμότητα ούτε τα άτομα με αναπηρία ούτε οι κάτοικοι αυτών των περιοχών, όπου τα παιδιά μεγαλώνουν χωρίς να βλέπουν ουρανό, που οι συντελεστές δόμησης ήταν άπειροι για να εξυπηρετήσουν συγκεκριμένα συμφέροντα, που είχατε απομειώσει και το ρόλο της χωροταξίας και του αρχιτεκτονικού σχεδιασμού για να υπηρετήσετε εργολάβους, όχι εργολήπτες, αλλά εργολάβους, με ό,τι τι σημαίνει η λέξη, με τα αρνητικά πρόσημα που είχε μπλέξει, που απομειώσατε τον τρόπο που έπρεπε να γίνουν τα αρχιτεκτονικά και η εικόνα της πόλης και για τους δρόμους, για όσους έχουν γεννηθεί και έχουν μεγαλώσει στις ηλικίες αυτές τις πόλεις και το έχουν ζήσει στο πετσί τους.

Άρα, καλό είναι να θυμόμαστε την ιστορία που έχετε στο Δήμο Αθηναίων. Επίσης, καλό είναι να θυμόμαστε και την πρόσφατη ιστορία. Είπατε ότι ο Δήμος έχει και τις δομές και τη στελέχωση και, όπως είπατε και εσείς, έχουν βγει και πόροι από το ΕΣΠΑ 50 εκατ. ευρώ, έχουν εγκριθεί τα ολοκληρωμένα χωροταξικά και τα επενδυτικά χωροταξικά για τα έργα στο ιστορικό κέντρο της πρωτεύουσας. Πού είναι αυτά; Γιατί δεν έχουν γίνει; Ρωτήσατε τον Δήμο που υποστηρίζετε και τις δομές του;

Γιατί όλα αυτά τα χρόνια ο Δήμος Αθηναίων και με την τελευταία και με την προηγούμενη διοίκηση δεν προχώρησε σε αυτά; Εάν ρωτήσουμε έναν πολίτη το μόνο που θα θυμάται είναι την εκπληκτική ρόδα στην πλατεία Συντάγματος, που δεν λειτούργησε ποτέ και δεν μπορούσε να βγει κιόλας. Αφού έχει υπηρεσίες, δομές και όλα τα υπόλοιπα. Η σύμβαση για τα προσφυγικά υπογράφτηκε από το Τ.Ε.Ε. και το Δήμο Αθηναίων όταν δήμαρχος ήταν ο Νικήτας Κακλαμάνης. Γιατί δεν έγινε τόσα χρόνια τίποτα; Η μελέτη είναι έτοιμη. Τίποτα δεν έχει γίνει. Δηλαδή, να πάρουν την πέτρα από εδώ να την πάνε δίπλα. Για ποιο λόγο;

Επομένως, όλος ο κόσμος γνωρίζει, και ειδικά αυτός που ζει είτε είναι η κατοικία του είτε είναι η εργασία του στο Δήμο Αθηναίων, ότι χρειάζεται ένα κέντρο συντονισμού των διαφόρων υπηρεσιών για να προχωρήσουν στοιχειωδώς αυτά που πρέπει να γίνουν στο Δήμο Αθηναίων και να πάρει και μια μητροπολιτική διάσταση. Άρα είναι πολύ θετική η κριτική που ασκήσατε γιατί μόνο στο Δήμο Αθηναίων.

Μέχρι την επόμενη συνεδρίαση θα εξετάσουμε μήπως πρέπει να διευρυνθεί ο ρόλος αυτής της Α.Ε.. Το είπε και ο κύριος Μπούρας, όχι για τον Ωρωπό ξέρω πόσο σας πονάει το ότι αποποινικοποιούμε, γιατί δεν υπάρχει ούτε στις Τρικοσμικές χώρες η εξυπηρέτηση που κάνατε στους παραχωρησιούχους και δεν ήταν η μόνη, να έχετε 8,9 πλευρικά διόδια να μην μπορεί ένας δημότης Ωρωπού να πάει μέσα στο Δήμο χωρίς να πληρώσει διόδια. Είναι εκπληκτικό το έργο που κάνατε. Εμείς θα το καταργήσουμε και το ίδιο θα κάνουμε –επειδή λασπολογεί ότι το κάνουμε μόνο στην Αττική - το κάνουμε στον Ορχομενό, στο Δήμο Θηβαίων, σε τρείς Νομούς της Θράκης, Θεσπρωτίας, στη Καστοριά, όπου υπήρχαν οι ίδιες συνθήκες που είχατε δημιουργήσει για να μην μπορούν να έχουν πρόσβαση ούτε οι μόνιμοι κάτοικοι και οι δημότες των περιοχών αυτών. Το γνωρίζουν οι πολίτες πολύ καλύτερα από εμάς, γιατί το βιώνουν κάθε μέρα.

Πριν λίγο καιρό μας κατηγορούσαν που δώσαμε πρόσβαση στο να περνάνε χωρίς να πληρώνουν τα άτομα με αναπηρία ή οι άνεργοι από την Εγνατία Οδό. Είναι να τρελαίνεσαι πραγματικά, αλλά κρίνει ο ελληνικός λαός. Η γνώμη μας, λοιπόν, είναι ότι όντως οι παρατηρήσεις που έγιναν ήταν πολύ σοβαρές και πρέπει να συμπληρωθούν τόσο για το χωροταξικό μέρος του νομοσχεδίου αν είναι μόνο για το Δήμο Αθηναίων ή να διευρυνθεί. Μέχρι την αυριανή συνεδρίαση θα σας έχουμε δώσει συγκεκριμένες αλλαγές. Όσον αφορά στον αρχαιολογικό νόμο, ούτε μπαίνει ούτε πρόκειται να τεθεί από εμάς, δεν εξαιρείται ο αρχαιολογικός νόμος ούτε για τα δημόσια έργα. Θα μας τα πει και η Επιτροπή της Βουλής που αύριο θα έχει έτοιμη την έκθεση. Δεν μπορείς να εξαιρέσεις τον αρχαιολογικό νόμο από πουθενά. Θα το δούμε με τρόπο όχι μόνο για τον αρχαιολογικό νόμο, αλλά και για όλα τα υπόλοιπα που η Ν.Δ. έχει απορίες.

Επίσης, άκουσα τον κύριο Μπούρα να λέει ότι χωρίς τη σύμφωνη γνώμη των ιδιοκτητών- είναι μέσα στο νομοσχέδιο- πως θα έχει το Υπουργείο Οικονομικών γνώση αφού δεν το εποπτεύει; Δεν εποπτεύει τους φορείς που εποπτεύει το Υπουργείο Υποδομών και Μεταφορών το Υπουργείο Οικονομικών, αλλά έχει πλήρη γνώση για το τελευταίο δέκατο του ευρώ και την τελευταία ενέργεια που γίνεται σε αυτούς τους φορείς.

Ακόμα, ακούσαμε πριν την κυρία Κανέλλη και θα ήθελα να το διευκρινίσω ότι, μπορεί αυτό να πάει στο Υπερταμείο. Δεν έχει ιδιοκτησία αυτός ο φορέας. Να πάει στο Υπερταμείο να κάνει τι τους 4 αποσπασμένους από τις υπόλοιπες διοικήσεις που θα στελεχώνουν;

Επιπλέον, ακούσαμε την κριτική ότι θα βγάλουμε υπουργική απόφαση για την αμοιβή του Διευθύνοντος Συμβούλου για να «βολέψουμε» κόσμο, όπως εμείς ξέρουμε. Θα παρακαλούσα πραγματικά, εάν έχετε μια άλλη διαδικασία ακολουθήσει εσείς - «best practice» όπως τη λέτε - που δεν βγαίνει απόφαση για την αμοιβή του Διευθύνοντος Συμβούλου κάποιας ανώνυμης εταιρείας του δημοσίου. Εκτός εάν μας κατηγορείτε ότι κάνουμε ανώνυμες εταιρίες του δημοσίου και με μεγάλη χαρά θα ακούσουμε αυτή την κριτική να κατηγορήσετε τον ΣΥ.ΡΙΖ.Α. γι' αυτό, για να θυμηθούμε τι βρήκαμε στη δημόσια διοίκηση. Να μας το πείτε για να προσαρμοστούμε στις προτάσεις σας.

Πιστεύουμε και αποδεχόμαστε τις παρατηρήσεις που έγιναν για τα χρόνια, τη μείωση της τριακονταετίας ή τις παρατηρήσεις που έγιναν για τα μέλη του Δ.Σ.. Όντως, πρέπει σε πρώτη φάση να γίνουν τα προσφυγικά και να μετέχει ο Διοικητής του Νοσοκομείου, αλλά να υπάρχει μια ευρεία διατύπωση στο νόμο, γιατί στο μέλλον μπορεί να χρειάζεται κάτι άλλο από το χώρο της υγείας. Επίσης, την αξιοποίηση του αρχείου της καταργημένης από τη Ν.Δ. - από την κυβέρνηση Σαμαρά - εταιρείας για την ενοποίηση των αρχαιολογικών χώρων, όπως και του καταργημένου Οργανισμού Ρυθμιστικού Σχεδίου Αθήνας (Ο.Ρ.Σ.Α.) από τη Ν.Δ.. Δεν ήταν η επιβάρυνση των υπαλλήλων που έγινε η κατάργηση αυτών των εταιρειών, γιατί οι υπάλληλοι αυτών των εταιρειών ήταν όλοι υπάλληλοι της Γενικής Γραμματείας Χωροταξίας ή της Γενικής Γραμματείας του Υπουργείου Πολιτισμού. Καταργήθηκαν με σκοπιμότητα να μην υπάρχουν δημόσιες δομές, να μην υπάρχει συντονισμός, να μην υπάρχει σχεδιασμός και να γίνονται τα πράγματα «χύμα» μέσα από συγκεκριμένα ιδιωτικά συμφέροντα, όπως συνηθιζόταν και στο Δήμο Αθηναίων και ευρύτερα στο μητροπολιτικό δήμο.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Εμείς την φτιάξαμε και τώρα μας λέτε γιατί την καταργήσαμε;

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Εσείς, την καταργήσατε. Είχατε ολοκληρώσει το έργο της ενοποίησης των αρχαιολογικών χώρων και την καταργήσατε;

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Ναι.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Μάλλον, δεν τα ξέρετε κύρια Μπακογιάννη, καλά. Ο κ. Ξυδάκης καλώς σας παρότρυνε να τηλεφώνησε για σας ενημερώσει ο κ. Γριβέας ή η κυρία Ντόρα Γαλάνη, που τα ξέρει και από πρώτο χέρι. Ούτε το 50% δεν είχε ολοκληρωθεί.

Για το δε Οργανισμό Ρυθμιστικού Σχεδίου Αθήνας, ας μην το συζητήσουμε καλύτερα. Ξέρετε πόσο πίσω είχατε αφήσει το χωροταξικό σχεδιασμό, πού είναι και ποιος είναι ο μηχανισμός που προβλέψατε να το παρακολουθεί. Όλα αυτά δεν είναι δικές μου αρμοδιότητες, αλλά τα θυμάμαι από την εποχή που ήμουν πρόεδρος του Τ.Ε.Ε., σας τα λέγαμε και μας γράφατε στα παλαιότερα των υποδημάτων σας τότε. Ως χώρος, όχι ως πρόσωπο.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Δεν είχατε πρόβλημα τότε, ως χώρος.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Απόλυτο. Εμείς και όταν ήμασταν στον κομματικό χώρο του ΠΑ.ΣΟ.Κ. αυτά λέγαμε, το ΠΑ.ΣΟ.Κ. έφυγε μετά. Μπορείτε να ρωτήσετε τον κ. Μανιάτη, ο οποίος δεν είναι τώρα παρών, που ήταν τότε Υ.ΠΕ.Κ.Α. και συνηγόρησε σε όλα τα εγκλήματα της κατάργησης και του Οργανισμού Ρυθμιστικού Σχεδίου Αθήνας και άλλων φορέων, που επέβλεπαν το κτηματολόγιο, με άλλοθι την μείωση των κρατικών δομών, το λιγότερο κράτος. Τα ξεχάσατε; Εάν θυμάμαι καλά Υπουργός Διοικητικής Μεταρρύθμισης τότε ήταν ο σημερινός Πρόεδρος της Ν.Δ., που έχει μια άλλη λογική για τη δημόσια διοίκηση, αυτή των απολύσεων και της μείωσης των δομών.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Μην ανησυχείτε, θα τα ακούσετε την Πέμπτη.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Δεν ανησυχώ καθόλου, γιατί να ανησυχήσω;

Τώρα, με ποια προτεραιότητα; Πιστεύω ότι και οι προτεραιότητες είναι ένα θέμα που θα συζητηθεί και στα πλαίσια της ανώνυμης εταιρείας, αλλά και με τα όργανα. Στο Διοικητικό Συμβούλιο μετέχει ο Δήμος Αθηναίων, η Περιφέρεια και είναι απόλυτα σεβαστές οι αποφάσεις και του Περιφερειακού Συμβουλίου και του Δημοτικού Συμβουλίου, αλλά δεν μπορεί να συνεχίσει η Αθήνα να κινείται στους ρυθμούς που κινείται.

Δηλαδή, για τα επόμενα εκατό χρόνια το μόνο έργο που να έχουμε να επιδείξουμε ως ανάπλαση, να είναι η «ρόδα» στην πλατεία Συντάγματος. Δεν θυμάστε τη ρόδα;

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: *(ομιλεί εκτός μικροφώνου)*

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Διακόπτετε τον Υπουργό, εσείς που σωστά κάνατε κριτική για την αργοπορία και τώρα στη διαδικασία δεν ακολουθείτε τη διαδικασία. Δεν ακολουθείτε τη διαδικασία, εσείς που κάνουμε την κριτική.

Αφήστε να ολοκληρώσει ο Υπουργός. Έχουμε και αύριο, έχουμε και Ολομέλεια να τα πούμε όλα.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Δεν ντρεπόμαστε ειδικά όσοι έχουμε ζήσει στο Δήμο Αθηναίων και έχουμε βιώσει αυτή την κατάσταση, όταν έχουμε υπηρετήσει επιστημονικούς φορείς και έχουμε προτείνει για δεκαετίες συγκεκριμένα πράγματα, που δεν τα υιοθετήσατε ως χώρος, που είχατε την ευθύνη, είτε από το Δήμο Αθηναίων, είτε από την Κυβέρνηση, είτε από την παλιά Νομαρχία, όταν υπάρχουν εκατοντάδες ακάλυπτοι χώροι και δεν έχει γίνει τίποτα, όταν υπάρχουν εγκαταλελειμμένα κτίρια. Έχουν καταγραφεί; Είχε κάνει μια καταγραφή ο Οργανισμός Ρυθμιστικού Σχεδίου Αθήνας - είχε κάνει «θεός συγχωρέστον» - έχει κάνει μία ο Δήμος Αθηναίων, έχει κάνει πιθανά ένα κομμάτι η Περιφέρεια. Πού είναι αυτά; Ποιος είναι ο φορέας, που θα τους συντονίσει όλους αυτούς τους φορείς, για να προχωρήσουν αυτές οι εργασίες; Αυτή είναι η αναγκαιότητα που καλούμαστε, να καλύψουμε και μέχρι αύριο θα σας έχουμε δώσει και τις συγκεκριμένες αλλαγές και παρατηρήσεις που κάνατε και σε πρώτη άποψη είναι αποδεκτές από εμάς.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Νομίζω ότι έχουν μιλήσει όλοι. Κύριε Μπούρα, αύριο 11 το πρωί. Εκτός εάν επιμένετε, ως Εισηγητής και θέλετε δύο λεπτά το πολύ κατά παρέκκλιση και δύο λεπτά ο κύριος Δημαράς.

Τον λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Εγώ έκανα μια παρατήρηση ότι η Ν.Δ. δεν έχει καλή σχέση με την πολεοδομία. Δεν την έκανα για αντιπολιτευτικούς λόγους. Γιατί ξέρω και είπα για χαοτική κατάσταση. Το πως δομήθηκε αυτή η χώρα. Προχθές γύριζα με αεροπλάνο και κοίταζα από ψηλά την Αττική. Διάσπαρτα σπίτια σε όλη την Αττική και σε όλη την Ελλάδα. Αντί να έχουμε συγκροτημένο σχέδιο, έχουμε αυτή την εκτός σχεδίου δόμηση που θεσπίστηκε και συνεχίζει έτσι χωρίς υποδομές να αναπτύσσεται η χώρα. Πραγματικά χαοτικά προσβάλλοντας και το περιβάλλον και τη λογική της οικονομίας, γιατί δεν μπορεί να υπάρχουν δίκτυα κ.λπ. Στην πόλη της Αθήνας ποσοστά καλύψεως ήταν 75% και μάλιστα για τα γωνιακά ήταν 85%, δηλαδή 15% οι ακάλυπτοι χώροι. Βλέποντάς τώρα την Ομόνοια από τη μια μεριά είναι τα νεοκλασικά και από την άλλη είναι κάτι πυργίσκοι, άλλος είναι 8 ορόφων, άλλος 6 ορόφων καμία αισθητική αρμονία, δηλαδή, κανένας σχεδιασμός του κράτους.

Εγώ θέλω να πω, ότι η Δεξιά γενικά δεν διακρίνεται για σχέδιο. Συνήθως το σχέδιο το κάνει αγορά και έρχεται εκ των υστέρων το κράτος και κάνει μπαλώματα. Αυτό είναι μια πραγματικότητα, που εάν αφαιρέσουμε τις πρωτοβουλίες Αντώνη Τρίτση και Μελίνας Μερκούρη, ως προσωπικότητες πλέον, η Ν.Δ. δεν επιτέλεσε έργο. Ίσα ίσα επιτέλεσαν ειδικό έργο.

Εγώ ήμουν στην Περιφέρεια Αττικής, όταν καταργήθηκε ο Ο.Ρ.Σ.Α.. Είχαμε ένα Ρυθμιστικό Σχέδιο Αττικής, το οποίο πετάχτηκε, γιατί δεν υπήρχε συνέχεια. Γιατί το Ρυθμιστικό Σχέδιο Αττικής χρειάζεται ένα αναλυτικότερο σχέδιο προγραμματικό, που να έχει επιμέρους παρεμβάσεις, αλλά και ένα πρόγραμμα οικονομικό - ρεαλιστικό, το πώς θα γίνουν αυτά. Συνήθως είναι αυτό, που είπα και στην εισήγησή μου. Γινόταν σκόρπιες μελέτες, χωρίς σχέδιο εφαρμογής είτε για να ικανοποιηθούν φίλοι μελετητές είτε για να δείξουμε μακέτες για τις επόμενες εκλογές, αλλά δεν υπήρχε έργο.

Αν, λοιπόν, πραγματικά υποστηρίζω αυτό το νομοσχέδιο είναι γιατί χωρίς αυτό δεν θα έχουμε πράξη, θα μείνουμε πάλι στις μελέτες, σε ανεφάρμοστες μελέτες κ.λπ.. Δεν είναι κακό να γίνει συντονισμός αυτών των τριών επιπέδων και, βεβαίως, δεν θα είμαστε εμείς στα τριάντα χρόνια πάλι οι ίδιοι Υπουργοί και οι ίδιοι Εισηγητές. Άλλοι θα είναι. Ας το δούμε, λοιπόν, στο χρόνο και στο χώρο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Μπούρας.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Ο συνάδελφός μας, ο κ. Ξυδάκης, ίσως εκείνη τη στιγμή που τοποθετήθηκα εγώ την πρώτη φορά, δεν ήταν εδώ. Έγινε αναλυτικός διάλογος και μάλιστα εγώ προσωπικά - το κάνω πάντα - μίλησα και με τον Κυριάκο Γριβέα - τυχαίνει να είμαστε και πολύ φίλο ι- και μάλιστα είπα στον Υπουργό, πρέπει να τον γνωρίζει πολύ καλά και ο ίδιος από το Τεχνικό Επιμελητήριο, αλλά και με την κυρία Γαλάνη, η οποία βεβαίως είναι ακόμα υπηρεσιακός παράγοντας, όπως ξέρετε υπηρετεί και δεν μπορώ να πω την άποψή της, της μίλησα για κάποια θέματα που πράγματι αφορούσαν την Ε.Α.Χ.Α. Α.Ε.. Συμπεραίνω από τον Κυριάκο Γριβέα, ο οποίος ευθέως μου είπε, ότι ο σκοπός για τον οποίον συστήθηκε η εταιρεία ολοκληρώθηκε και δεύτερον, ότι για κάποιο σημείο και μετά δεν είχε αντικείμενο να επιτελέσει. Ίσως θα μπορούσε να επιτελέσει αντικείμενο, αν τα Υπουργεία διαχρονικά μπορούσαν επιπλέον να στηρίξουν κάποια προσπάθεια. Αυτό και έγινε - και όπως ειπώθηκε και την περασμένη φορά - η κορεάτικη αγορά που έγινε επί δημαρχίας της κυρίας Μπακογιάννη, όπως επίσης η ανάπλαση της πλατείας Μοναστηρακίου επί δημαρχίας του Νικήτα Κακλαμάνη μέσω της Ε.Α.Χ.Α. Α.Ε. ή η ανάπλαση του χώρου του Κεραμεικού. Έχω εδώ το νομοθέτημα - φαντάζομαι το ξέρετε αλίμονο, εσείς υπήρξατε Υπουργός Πολιτισμού – που ήταν η υλοποίηση του προγράμματος της ενοποίησης των αρχαιολογικών χώρων. Ήταν ένα άλλο θέμα. Δεν αφορούσε την Αθήνα, αλλά αφορούσε το Υπουργείο Πολιτισμού. Γι' αυτό και ήταν το επισπεύδον.

Κύριε Υπουργέ, είπατε το πώς γίνεται και αν καταργούνται, μπαίνετε ευθέως στα «χωράφια» της Τοπικής Αυτοδιοίκησης. Διαβάστε για την άλλη φορά - για αύριο, να τα ξανασυζητήσουμε - το άρθρο 101 του Συντάγματος να δείτε αν μπαίνετε ή δεν μπαίνετε. Επίσης, το άρθρο 102 παράγραφος 1 του Συντάγματος, αναφέρει ότι είναι οι οργανισμοί Τοπικής Αυτοδιοίκησης αρμόδιοι για τις τοπικές υποθέσεις. Εδώ στην Ε.Α.Χ.Α. Α.Ε. δεν ήταν τοπική υπόθεση. Η ενοποίηση των αρχαιολογικών χώρων ήταν υπόθεση του ελληνικού κράτους, διότι οι αρχαιολογικοί χώροι γεωγραφικά μπορεί να ανήκουν στην Αθήνα, αλλά είναι εθνικά ωφέλιμοι και συμφωνούσε τότε και συνεργαζόταν διαχρονικά η κεντρική εξουσία με την τοπική εξουσία.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Σας παρακαλώ κύριε Μπούρα, επαναλαμβάνετε τα ίδια.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Στους σκοπούς λέτε: «Ενίσχυση της νεοφυούς και καινοτόμου επιχειρηματικότητας της αλληλέγγυας οικονομίας, ανάδειξη του τουριστικού χαρακτήρα, δράσεις πολιτιστικής αναβάθμισης, δράσεις αθλητισμού και άλλα». Είναι αρμοδιότητες αυτές της εταιρείας; Θα ρωτήσετε έναν νομικό κύριε Υπουργέ. Δεν είμαι νομικός. Είμαι των θετικών επιστημών, όπως και εσείς, αλλά ξέρω να διαβάζω. Το συζήτησα και με τον καλό μου συνάδελφό, τον κ. Γιώργο Δημαρά, «με την σύμφωνη γνώμη και σε συνεργασία με τους ιδιοκτήτες, νομείς, κατόχους ή αρμόδιους διαχειριστές τους», δηλαδή εγώ να βρω έναν να συμφωνήσω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αυτά ελέχθησαν και πριν κύριε Μπούρα από την κυρία Μπακογιάννη, μην τα επαναλαμβάνετε.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Μου το αμφισβήτησε ο κ. Υπουργός, όσον αφορά στην τοποθέτηση για την οποία εγώ επιμένω. Και επιμένω ότι εάν πάτε σε νομική διαδικασία, θα δείτε ότι έναν να βρείτε από αυτούς.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Κύριε Μπούρα, θα το διευκρινίσουμε αυτό που λέτε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ. Επειδή είθισται να κλείνει Υπουργός και με βάση τον Κανονισμό και ολίγον το παραβιάσαμε, ποιος από τους δύο Υπουργούς θέλει να μιλήσει; Δίνω δύο λεπτά για να κλείσει η συνεδρίαση νομότυπα.

Τον λόγο έχει ο κ. Σπίρτζης.

ΧΡΗΣΤΟΣ ΣΠΙΤΡΖΗΣ (Υπουργός Υποδομών και Μεταφορών): Είπα για τις παρατηρήσεις που είναι στην ίδια κατεύθυνση, ποιες γίνονται αποδεκτές και πώς θα διευκρινιστούν στην αυριανή συνεδρίαση, βέβαια εάν προλάβουμε, αλλιώς στην Ολομέλεια. Επίσης, να πω για μια ακόμη φορά ότι συμφωνούμε με τη Ν.Δ., για τη βαριά ιστορία και κληρονομιά που έχει αυτή η παράταξη στην Αθήνα, και να συνεχίσω με το σκεπτικό του κ. Μπούρα ότι εθνικής σημασίας είναι οποιαδήποτε απόφαση για τέτοια θέματα που αφορούν την πολιτιστική κληρονομιά, αλλά και άλλα ζητήματα αναπλάσεων στο χώρο του Δήμου Αθηναίων, γιατί αφορούν το μητροπολιτικό κέντρο. Δηλαδή, μια απόφαση που παίρνουν για το Δήμο Αθηναίων αφορά και τον κάτοικο των όμορων δήμων και όλης της Αττικής. Δεν είναι ανάγκη να επιχειρηματολογήσω παραπάνω.

Αγαπητέ κύριε Μπούρα, με το ίδιο σκεπτικό που είπατε για την ενοποίηση των αρχαιολογικών χώρων, που δεν ολοκλήρωσε το έργο της γιατί είχε ακόμη τη δημοπράτηση και την ολοκλήρωση στην οδό Αθηνάς, που δεν έχει γίνει τίποτα στο ιστορικό κέντρο της πόλης που δεν έχει γίνει τίποτα, δηλαδή μια σειρά από επιλογές που δεν έγιναν, όπως στις Στήλες του Ολυμπίου Διός, αν θα πάμε σε πεζοδρόμηση της Σταδίου ή της Πανεπιστημίου που έχουμε και μελέτες που δεν έγιναν και μια σειρά άλλων πραγμάτων, αλλά και για την ανάπλαση στη Λεωφόρο Αλεξάνδρας και όλα τα προσφυγικά. Είναι μικρότερης πολιτιστικής αξίας τα προσφυγικά; Μιλάμε για ιδιαίτερης αρχιτεκτονικής, μιλάμε για τη σύγχρονη ιστορία του τόπου μας, εκεί που έμεναν πρόσφυγες και που τα σημάδια του εμφύλιου από τα Δεκεμβριανά είναι ακόμη στους τοίχους αυτών των κτιρίων. Είναι μικρότερης αξίας η παρέμβαση εκεί; Είναι μικρότερης κοινωνικής αξίας και δεν είναι εθνικής σημασίας ζήτημα το να φτιαχτούν αυτά τα κτίρια και να φιλοξενούν συγγενείς ασθενών στο αντικαρκινικό; Ποιο δεν είναι εθνικής σημασίας από όλα αυτά; Κυρία Πρόεδρε, πιστεύω ότι έχουμε δώσει ολοκληρωτική απάντηση.

Στο σημείο αυτό η Πρόεδρος της Επιτροπής έκανε τη γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βράντζα Παναγιώτα, Γκαρά Αναστασία, Δημαράς Γεώργιος, Δρίτσας Θεόδωρος, Τριανταφυλλίδης Αλέξανδρος, Καρακώστα Ευαγγελία (Εύη), Καραναστάσης Απόστολος, Καφαντάρη Χαρούλα (Χαρά), Ξυδάκης Νικόλαος, Σπαρτινός Κωνσταντίνος, Συρμαλένιος Νικόλαος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Στύλιος Γεώργιος, Λαζαρίδης Γεώργιος και Γεωργιάδης Μάριος.

Τέλος και περί ώρα 14.35’ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ** **Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**